02022O0912 — SK — 21.11.2022 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:









▼B

USMERNENIE EURÓPSKEJ CENTRÁLNEJ BANKY(EÚ) 2022/912

z 24. februára 2022

o novej generácii Transeurópskeho automatizovaného expresného systému hrubého vyrovnania platieb v reálnom čase (TARGET) a o zrušení usmernenia 2013/47/EÚ (ECB/2012/27) (ECB/2022/8)







ODDIEL I

VŠEOBECNÉ USTANOVENIA

Článok 1

Predmet úpravy a rozsah pôsobnosti

TARGET poskytuje na vyrovnanie transakcií v eurách v peniazoch centrálnej banky tieto účty:

a) hlavné peňažné účty (main cash accounts - MCA účty) na vyrovnanie operácií s centrálnymi bankami;

b) účelové peňažné účty pre hrubé vyrovnanie platieb v reálnom čase (real-time gross settlement dedicated cash accounts - RTGS DCA účty) a ich podúčty na medzibankové a klientske platby v reálnom čase a vyrovnanie transakcií s pridruženými systémami (ancillary systems - AS);

c) technické účty pridruženého systému pre hrubé vyrovnanie platieb v reálnom čase (technické účty RTGS AS), technické účty pridruženého systému na vyrovnanie okamžitých platieb TARGET (TARGET Instant Payment Settlement - TIPS) (TIPS AS technické účty) a účty záručných fondov pridruženého systému na vyrovnanie transakcií s pridruženými systémami;

d) účelové peňažné účty TARGET2-Securities (TARGET2-Securities dedicated cash accounts - T2S DCA účty) na hotovostné platby v súvislosti s transakciami s cennými papiermi;

e) účelové peňažné účty na vyrovnanie okamžitých platieb TARGET (TARGET instant payment settlement dedicated cash accounts - TIPS DCA účty) na vyrovnanie okamžitých platieb.

Článok 2

Vymedzenie pojmov

Na účely tohto usmernenia má každý z týchto pojmov význam, aký sa im pripisuje v prílohe III:

1. „skupina monitorovaných účtov“;

2. „adresovateľný držiteľ BIC“;

3. „pridružený systém“ (AS);

4. „účet záručných fondov pridruženého systému“;

5. „postup vyrovnania pridružených systémov“

6. „prevodný príkaz pridruženého systému“;

7. „autokolateralizácia“;

8. „automatizovaný príkaz na prevod likvidity“;

9. „dostupná likvidita“;

10. „banková skupina“;

11. „pobočka“;

12. „vysielaná správa“;

13. „pracovný deň“ alebo „pracovný deň TARGET“;

14. „Identifikačný kód spoločnosti“ (BIC);

15. „stanovisko k spôsobilosti“;

16. „príkaz na prevod peňažných prostriedkov“;

17. „centrálna banka“ (CB);

18. „operácia centrálnej banky“;

19. „pripojená národná centrálna banka“;

20. „núdzové riešenie“;

21. „úverová inštitúcia“;

22. „kreditný informatívny zostatok“;

23. „vyrovnanie medzi systémami“;

24. „účelový peňažný účet“ (DCA účet)

25. „úroková sadzba pre jednodňové sterilizačné operácie“;

26. „jednodňová sterilizačná operácia“;

27. „národná centrálna banka eurozóny“ (NCB eurozóny);

28. „systém okamžitých úhrad SEPA (SCT Inst) Európskej platobnej rady“ alebo „systém SCT Inst“;

29. „centrálna banka Eurosystému“ (CB Eurosystému);

30. „prípad neplnenia“;

31. „záručné fondy“;

32. „konkurzné konanie“;

33. „príkaz na okamžitú platbu“;

34. „strana, ktorá zadáva príkaz“;

35. „vnútrodenný úver“;

36. „investičná spoločnosť“;

37. „národné centrálne banky na úrovni 3“;

38. „príkaz na prevod likvidity“

39. „úroková sadzba pre jednodňové refinančné obchody“;

40. „jednodňový refinančný obchod“;

41. „služba vyhľadávania pomocou mobilného zástupného identifikátora (MPL)“;

42. „platba blízka okamžitej platbe“;

43. „poskytovateľ sieťových služieb“;

44. „nevyrovnaný príkaz na prevod peňažných prostriedkov“;

45. „účastník“;

46. „príjemca platby“;

47. „platiteľ“;

48. „platobný príkaz“;

49. „kladná odpoveď na storno“;

50. „subjekt verejného sektora“;

51. „dostupná strana“;

52. „postup vyrovnania pridruženého systému na hrubé vyrovnanie platieb v reálnom čase“ (postup vyrovnania RTGS AS);

53. „technický účet pridruženého systému pre hrubé vyrovnanie platieb v reálnom čase“ (technický účet RTGS AS);

54. „žiadosť o storno“;

55. „príkaz na prevod likvidity podľa pravidiel“;

56. „skupina účtov bánk pre vyrovnanie“;

57. „banka pre vyrovnanie“

58. „pozastavenie“;

59. „účet TARGET“;

60. „systém, ktorý je súčasťou TARGET“;

61. „koordinátor TARGET“;

62. „postup vyrovnania pridruženého systému na vyrovnanie okamžitých platieb TARGET“ (postup vyrovnania TIPS AS);

63. „technický účet pridruženého systému na vyrovnanie okamžitých platieb TARGET (technický účet TIPS AS);

64. „manažér vyrovnania TARGET“

65. „TARGET2-Securities“ (T2S);

66. „technická nefunkčnosť TARGET“.

Článok 3

Systémy, ktoré sú súčasťou TARGET

1. TARGET predstavuje z právneho hľadiska množinu platobných systémov, zloženú zo všetkých systémov, ktoré sú súčasťou TARGET.

2. Každá CB Eurosystému prevádzkuje vlastný systém, ktorý je súčasťou TARGET.

3. Každý systém, ktorý je súčasťou TARGET, je systémom takto určeným na základe príslušných vnútroštátnych právnych predpisov, ktorými sa vykonáva smernica Európskeho parlamentu a Rady 98/26/ES ( 1 ).

4. V názvoch systémov, ktoré sú súčasťou TARGET, sa uvedie len „TARGET“ a názov alebo skratka príslušnej CB Eurosystému alebo členského štátu takejto CB Eurosystému. Systém ECB, ktorý je súčasťou TARGET, sa nazýva TARGET-ECB.

Článok 4

Pripojenie národných centrálnych bánk členských štátov, ktorých menou nie je euro

Národné centrálne banky členských štátov, ktorým menou nie je euro, sa môžu pripojiť k TARGET len vtedy, keď uzavrú dohodu s centrálnymi bankami Eurosystému. Takáto dohoda ustanoví, že pripojené národné centrálne banky budú dodržiavať toto usmernenie s výhradou prípadných vzájomne dohodnutých špecifikácií a úprav.

Článok 5

Transakcie v rámci ESCB

Transakcie v rámci Európskeho systému centrálnych bánk (ESCB) denominované v eurách sa spracúvajú prostredníctvom TARGET s výnimkou platieb, ktoré sa na základe dvojstranných dohôd centrálnych bánk spracúvajú podľa potreby prostredníctvom korešpondentských účtov.

Článok 6

Záväzky alebo pohľadávky v rámci Eurosystému

1. Každé vyrovnanie príkazov na prevod peňažných prostriedkov medzi účastníkmi rôznych systémov, ktoré sú súčasťou TARGET, sa automaticky agreguje a upravuje tak, aby tvorilo súčasť jediného záväzku alebo pohľadávky každej NCB eurozóny voči ECB, ako sa stanovuje v dohode medzi centrálnymi bankami Eurosystému. Záväzok alebo pohľadávka každej NCB eurozóny voči ECB, sa upravujú každodenne na účely účtovníctva s použitím zmeny v zostatkoch na konci dňa na všetkých účtoch TARGET v účtovníctve príslušnej NCB eurozóny.

2. Každá NCB eurozóny vedie na účely účtovníctva a výkazníctva účet s cieľom zaznamenať svoje záväzky alebo pohľadávky voči ECB, ktoré sú výsledkom vyrovnania príkazov na prevod peňažných prostriedkov medzi jej systémom, ktorý je súčasťou TARGET a iným systémom, ktorý je súčasťou TARGET.

3. ECB vedie vo svojom účtovníctve účet pre každú NCB eurozóny s cieľom zachytiť príslušný záväzok alebo pohľadávku NCB eurozóny voči ECB ku koncu dňa.







ODDIEL II

RIADENIE

Článok 7

Úrovne riadenia

1. Bez toho, aby bol dotknutý článok 8 Štatútu Európskeho systému centrálnych bánk a Európskej centrálnej banky (ďalej len „štatút ESCB“), je riadenie TARGET založené na systéme trojstupňového riadenia. Úlohy, ktoré sú zverené Rade guvernérov (úroveň 1), orgánu pre technické a prevádzkové riadenie na úrovni 2 a národným centrálnym bankám na úrovni 3, sú stanovené v prílohe II.

2. Rada guvernérov je zodpovedná za riadenie, správu a kontrolu TARGET. Úlohy, ktoré sú zaradené na úroveň 1, patria do výlučnej právomoci Rady guvernérov.

3. V súlade s článkom 12.1 tretím pododsekom štatútu ESCB a vo všeobecnom rámci vymedzenom Radou guvernérov sú centrálne banky Eurosystému zodpovedné za úlohy, ktoré sú zaradené na úroveň 2. Rada guvernérov zriadila orgán na úrovni 2 a centrálne banky Eurosystému mu zverili niektoré úlohy súvisiace s technickým a prevádzkovým riadením TARGET.

4. Centrálne banky Eurosystému si upravia svoje vzájomné vzťahy uzavretím príslušných dohôd.

5. V súlade s článkom 12.1 tretím pododsekom štatútu ESCB a vo všeobecnom rámci vymedzenom Radou guvernérov sú národné centrálne banky na úrovni 3 zodpovedné za úlohy, ktoré sú zaradené na úroveň 3.

6. Národné centrálne banky na úrovni 3 uzavrú s centrálnymi bankami Eurosystému dohody, ktoré upravia poskytovanie služieb národnými centrálnymi bankami na úrovni 3. Takéto dohody zahŕňajú podľa potreby aj pripojené národné centrálne banky.

7. Eurosystém ako poskytovateľ služieb T2S a centrálne banky Eurosystému ako prevádzkovatelia svojich príslušných národných systémov, ktoré sú súčasťou TARGET, uzatvoria dohodu upravujúcu služby, ktoré má Eurosystém poskytovať týmto centrálnym bankám v súvislosti s vedením T2S DCA účtov. Takéto dohody v prípade potreby uzatvoria aj pripojené národné centrálne banky.







ODDIEL III

PREVÁDZKA TARGET

Článok 8

Oddelenie systémovej podpory

Každá CB Eurosystému zriadi a udržiava oddelenie systémovej podpory, ktoré poskytuje podporu účastníkom jej príslušného národného systému, ktorý je súčasťou TARGET. Oddelenie podpory poskytuje podporu minimálne v čase medzi 7.00 hod. SEČ a 18:15 SEČ. Tento čas sa predĺži do 18:30 SEČ v posledný deň obdobia na udržiavanie povinných minimálnych rezerv v Eurosystéme.

Článok 9

Harmonizované podmienky účasti v TARGET

1. Každá NCB eurozóny prijme opatrenia, ktorými sa implementujú harmonizované podmienky účasti v TARGET ustanovené v prílohe I a to tak, aby pojmy v nich používané, ktoré sú uvedené v prílohe III, mali význam, ktorý je im pripísaný v prílohe III. Tieto opatrenia upravia výlučne vzťah medzi príslušnou NCB eurozóny a jej účastníkmi, pokiaľ ide o otvorenie a vedenie účtov TARGET.

2. S účinnosťou od 20. novembra 2023 centrálne banky Eurosystému neotvoria pre účastníkov, ktorí sú oprávnení na účasť v TARGET, účty iné ako účty TARGET na účely poskytovania služieb, ktoré patria do rozsahu pôsobnosti tohto usmernenia, okrem týchto výnimiek: a) účty účastníkov uvedených v časti I článku 4 ods. 2 písm. a) a b) prílohy I - harmonizovaných podmienok účasti v TARGET; b) účty, na ktorých sú peňažné prostriedky držané v priebehu dňa výlučne na účely vkladania a výberu hotovosti; c) účty používané na držanie zaistených peňažných prostriedkov alebo peňažných prostriedkov založených v prospech veriteľa, ktorý je treťou osobou, alebo peňažné prostriedky uvedené v článku 3 ods. 1 písm. d) nariadenia Európskej centrálnej banky (EÚ) 2021/378 (ECB/2021/1) ( 2 ); d) účty používané účastníkmi systémov prevádzkovaných národnou centrálnou bankou a používané na zúčtovanie okamžitých platieb v súlade so systémom SCT Inst.

3. ECB prijme podmienky TARGET-ECB implementáciou harmonizovaných podmienok účasti v TARGET ustanovených v prílohe I okrem týchto výnimiek: a) TARGET-ECB poskytuje služby zúčtovania a vyrovnania len organizáciám vykonávajúcim zúčtovanie a vyrovnanie vrátane subjektov so sídlom mimo Európskeho hospodárskeho priestoru (EHP), ak podliehajú dohľadu príslušného orgánu a ich prístup do TARGET-ECB schválila Rada guvernérov; b) TARGET-ECB neposkytuje vnútrodenný úver ani autokolateralizáciu.

4. Štandardné opatrenia prijaté centrálnymi bankami Eurosystému, ktorými sa implementujú harmonizované podmienky účasti v TARGET, sa zverejnia.

5. Centrálne banky Eurosystému môžu požiadať o výnimky z harmonizovaných podmienok účasti v TARGET na základe obmedzení, ktoré vyplývajú z vnútroštátneho práva. Rada guvernérov posúdi jednotlivo takéto žiadosti a v odôvodnených prípadoch udelí výnimky.

6. Za podmienok stanovených v príslušnej menovej dohode môže ECB stanoviť podmienky účasti v TARGET pre subjekty uvedené v článku 4 ods. 2 písm. e) prílohy I časti I.

7. Centrálne banky Eurosystému neumožnia subjektu, aby bol adresovateľným držiteľom BIC alebo dostupnou stranou v ich systéme, ktorý je súčasťou TARGET, ak tento subjekt koná prostredníctvom majiteľa účtu TARGET, ktorým je NCB členského štátu, ale nie je CB Eurosystému ani pripojenou NCB.

8. Centrálne banky Eurosystému nezaregistrujú adresovateľných držiteľov BIC, ktorí sú oprávnení na účasť v TARGET, ako sa ustanovuje v časti I článku 4 prílohy I, s výnimkou svojich vlastných pobočiek a subjektov uvedených v časti I článku 4 ods. 2 písm. a) a b) prílohy I.

9. S výnimkou pravidiel súvisiacich s pridruženými systémami, centrálne banky Eurosystému neimplementujú žiadne ďalšie pravidlá v súvislosti s účasťou v TARGET okrem tých, ktoré sú uvedené v harmonizovaných podmienkach účasti v TARGET. Za používanie TARGET alebo v súvislosti s ním sa neúčtujú žiadne iné poplatky ako tie, ktoré sú uvedené v dodatku VI prílohy I, s výnimkou poplatkov účtovaných za služby súvisiace so spoločným spravovaním MCA účtu národnou centrálnou bankou (ako je ustanovené v časti II článku 2 prílohy I), ak tieto služby ponúka CB Eurosystému. CB Eurosystému, ktorá ponúka spoločné spravovanie MCA účtu, dodržiava zásadu plného pokrytia nákladov pri stanovovaní svojich poplatkov za tieto služby a prenáša minimálne všetky náklady vyplývajúce z týchto služieb.

10. Odchylne od odseku 9 môžu centrálne banky Eurosystému stanoviť dodatočné pravidlá týkajúce sa účtov TARGET otvorených na účely držby peňažných prostriedkov poskytnutých ako hotovostná zábezpeka alebo tvoriacich súčasť združenej zábezpeky (cover pool).

Článok 10

Vnútrodenný úver – autokolateralizácia

1. Národné centrálne banky eurozóny môžu poskytnúť účastníkovi vnútrodenný úver. Môžu mu ho poskytnúť len na jeho primárny MCA účet a len v súlade s opatreniami implementujúcimi pravidlá o poskytnutí vnútrodenného úveru, ktoré sú ustanovené v prílohe I časti II. Vnútrodenný úver sa neposkytne účastníkovi, ktorému bol prístup k operáciám menovej politiky Eurosystému ako zmluvnej strane pozastavený alebo ukončený.

2. Na základe žiadosti účastníka s prístupom k vnútrodennému úveru národné centrálne banky eurozóny poskytujú na T2S DCA účtoch možnosť autokolateralizácie za predpokladu, že je to v súlade s podmienkami operácií autokolateralizácie, ktoré sú ustanovené v prílohe I časti IV.

3. Účastníkom, ktorí podliehajú reštriktívnym opatreniam, ktoré prijala Rada Európskej únie alebo členské štáty podľa článku 65 ods. 1 písm. b), článkov 75 alebo 215 zmluvy, ktorých uplatňovanie podľa názoru príslušnej NCB eurozóny, o ktorom bola ECB informovaná, nie je zlučiteľné s plynulým fungovaním TARGET, sa nemôže poskytnúť vnútrodenný úver ani autokolateralizácia.

4. Národné centrálne banky eurozóny môžu pridruženým systémom poskytnúť vnútrodenný úver v zmysle časti II článku 10 ods. 2 písm. d) v prílohe I za predpokladu, že dotknuté podmienky úveru boli vopred predložené Rade guvernérov a boli Radou guvernérov schválené.

5. Národné centrálne banky eurozóny môžu poskytnúť jednodňový úver určitým akceptovateľným centrálnym zmluvným stranám za podmienok stanovených v časti II článku 10 ods. 5 prílohy I za predpokladu, že dotknutá žiadosť bola vopred predložená Rade guvernérov a bola Radou guvernérov schválená.

6. Rada guvernérov môže na základe návrhu príslušnej NCB eurozóny udeliť výnimku pokladničným správam uvedeným v článku 10 ods. 2 písm. c) prílohy I časti II z povinnosti zabezpečiť zodpovedajúcu zábezpeku pred získaním vnútrodenného úveru.

7. Ak sa NCB eurozóny rozhodne pozastaviť, obmedziť alebo ukončiť prístup účastníka k vnútrodennému úveru alebo k autokolateralizácii z dôvodov obozretnosti podľa časti II článku 13 ods. 1 písm. c) prílohy I alebo časti IV článku 11 prílohy I, bezodkladne to písomne oznámi ECB a ostatným národným centrálnym bankám eurozóny a pripojeným národným centrálnym bankám. Rada guvernérov v prípade potreby rozhodne o jednotnej implementácii opatrení prijatých vo všetkých systémoch, ktoré sú súčasťou TARGET.

8. Ak je prístup zmluvnej strany k nástrojom menovej politiky pozastavený, obmedzený alebo vylúčený z dôvodov obozretnosti alebo z iných dôvodov v súlade s vnútroštátnymi ustanoveniami, ktorými sa implementuje článok 158 usmernenia Európskej centrálnej banky (EÚ) 2015/510 (ECB/2014/60) ( 3 ), príslušná NCB eurozóny implementuje toto rozhodnutie, pokiaľ ide o prístup k vnútrodennému úveru, podľa zmluvných alebo zákonných ustanovení uplatňovaných príslušnou NCB eurozóny.

9. Ak sa NCB eurozóny rozhodne pozastaviť, obmedziť alebo ukončiť prístup zmluvnej strany menovej politiky Eurosystému k vnútrodennému úveru v súlade s článkom 13 ods. 3 prílohy I časti II alebo k operáciám autokolateralizácie v súlade s článkom 11 prílohy I časti IV, takéto rozhodnutie nenadobudne účinnosť, pokiaľ ho neschváli Rada guvernérov.

10. Odchylne od odseku 9 môže NCB eurozóny za naliehavých okolností pozastaviť prístup zmluvnej strany menovej politiky Eurosystému k vnútrodennému úveru alebo k operáciám autokolateralizácie s okamžitou účinnosťou. V takých prípadoch dotknutá NCB eurozóny túto skutočnosť bezodkladne písomne oznámi Rade guvernérov. Rada guvernérov má právomoc zmeniť rozhodnutie NCB eurozóny. Ak však Rada guvernérov nezašle NCB eurozóny oznámenie o takomto zmenenom rozhodnutí do desiatich pracovných dní odo dňa, keď sa Rade guvernérov doručilo oznámenie, má sa za to, že ECB rozhodnutie NCB eurozóny schválila.

11. Rada guvernérov môže rozhodnúť, že odpustí alebo zníži pokuty stanovené v článku 12 bode 4 prílohy I časti II, ak je debetný zostatok predmetného subjektu na konci dňa spôsobený udalosťou vyššej moci alebo technickou nefunkčnosťou TARGET, tak ako je vymedzená v prílohe III.

Článok 11

Dodatočné podmienky pre pridružené systémy

1. Okrem ustanovení článku 9 ods. 1 až 9 sa na vzťah medzi príslušnou centrálnou bankou Eurosystému a pridruženým systémom vrátane pridružených systémov prevádzkovaných centrálnymi bankami Eurosystému uplatňujú nasledujúce ustanovenia.

2. Centrálne banky Eurosystému poskytujú pridruženému systému konajúcemu v tomto postavení služby prevodu peňažných prostriedkov v peniazoch centrálnej banky. Tieto služby sa poskytujú buď prostredníctvom: a) postupu vyrovnania TIPS AS len na podporu vyrovnania okamžitých platieb v súlade so systémom SCT Inst alebo platieb blízkych okamžitej platbe v účtovných knihách pridruženého systému alebo b) postupov vyrovnania RTGS AS pre všetky ostatné prípady.

3. Centrálne banky Eurosystému môžu výnimočne a po schválení orgánom na úrovni 2, ako je uvedené v prílohe II, schváliť použitie RTGS DCA účtu pridruženým systémom s výnimkou vyrovnania okamžitých platieb v súlade so systémom SCT Inst. Súčasťou žiadosti o povolenie je odôvodnená žiadosť pridruženého systému. Ak sa žiadosti vyhovie, uplatní sa stanovenie cien uvedené v dodatku VI ods. 4 prílohy I.

4. Každá centrálna banka Eurosystému otvorí na požiadanie podúčet pre banku pre vyrovnanie, pre ktorú vedie RTGS DCA účet, ak je pridružený systém banky pre vyrovnanie účastníkom systému, ktorý je súčasťou TARGET tejto národnej centrálnej banky Eurosystému, alebo iného systému, ktorý je súčasťou TARGET.

5. Centrálne banky Eurosystému môžu popri podmienkach uvedených v prílohe I stanoviť podmienky v súvislosti s účasťou pridruženého systému v TARGET, ktoré sa týkajú: a) obnovy prevádzky a núdzových postupov; b) povahy nároku na peňažné prostriedky držané na účte TARGET, ak tieto držané peňažné prostriedky netvoria súčasť majetku pridruženého systému; c) záložných práv centrálnych bánk a ich práv na započítanie na účtoch TARGET vedených pridruženým systémom alebo v jeho mene; d) výberu a rozdeľovania splatných úrokov; e) regulačných požiadaviek týkajúcich sa pridružených systémov alebo bánk pre vyrovnanie pridružených systémov (vrátane požiadaviek v oblasti dohľadu a tých požiadaviek, ktoré uplatňujú zahraničné regulačné orgány); f) výmeny informácií na overenie súladu s politikou Eurosystému.

6. Centrálne banky Eurosystému si vymieňajú informácie týkajúce sa každej významnej udalosti počas procesu vyrovnania pridruženého systému.

Článok 12

Financovanie a metodika nákladov

1. Rada guvernérov stanoví pravidlá, ktoré sa uplatňujú na financovanie TARGET.

2. Rada guvernérov stanoví cenovú štruktúru pre TARGET pomocou spoločnej metodiky nákladov Eurosystému.

Článok 13

Bezpečnostné ustanovenia

Centrálne banky Eurosystému dodržiavajú opatrenia určené Radou guvernérov, ktorými sa ustanovujú požiadavky na bezpečnostnú politiku a bezpečnostné požiadavky a kontroly pre TARGET, a to aj v súvislosti s kybernetickou odolnosťou a bezpečnosťou informácií.

Článok 14

Pravidlá auditu

Audit sa uskutočňuje v súlade so zásadami a opatreniami stanovenými v Pravidlách ESCB pre vykonávanie auditu, ktoré prijala Rada guvernérov.

Článok 15

Povinnosti v prípade pozastavenia alebo ukončenia účasti

1. Centrálne banky Eurosystému okamžite bez predchádzajúceho upozornenia pozastavia alebo ukončia účasť účastníka v príslušnom systéme, ktorý je súčasťou TARGET, ak: a) sa voči účastníkovi začalo konkurzné konanie alebo b) účastník prestal spĺňať kritériá prístupu pre účasť v príslušnom systéme, ktorý je súčasťou TARGET.

2. Ak CB Eurosystému pozastaví alebo ukončí účasť účastníka v TARGET podľa odseku 1 alebo z dôvodov obozretnosti podľa článku 17, oznámi to bezodkladne všetkým ostatným CB Eurosystému, pričom poskytne nasledujúce údaje: a) názov účastníka a jeho BIC; b) informácie, na ktorých NCB eurozóny založila svoje rozhodnutie, vrátane informácií alebo stanoviska získaného od príslušného orgánu dohľadu; c) prijaté opatrenie a navrhovaný časový rámec jeho uplatnenia. Každá CB Eurosystému na žiadosť inej CB Eurosystému poskytne informácie týkajúce sa takéhoto účastníka vrátane informácií týkajúcich sa príkazov na prevod peňažných prostriedkov jemu určených.

3. CB Eurosystému, ktorá podľa odseku 1 pozastavila alebo ukončila účasť účastníka vo svojom systéme, ktorý je súčasťou TARGET, berie na seba zodpovednosť voči ostatným CB Eurosystému, ak: a) následne povolí vyrovnanie príkazov na prevod peňažných prostriedkov adresovaných účastníkom, ktorých účasť bola pozastavená alebo ukončená, alebo b) si neplní povinnosti uvedené v odsekoch 1 a 2.

4. CB Eurosystému, ktorá podľa odseku 1 písm. a) pozastavila účasť účastníka vo svojom systéme, ktorý je súčasťou TARGET, spracuje príkazy na prevod peňažných prostriedkov od tohto účastníka iba na základe pokynov jeho zástupcov, vrátane zástupcov vymenovaných príslušným orgánom alebo súdom, ako je napríklad konkurzný správca, alebo na základe vykonateľného rozhodnutia príslušného orgánu alebo súdu, ktoré obsahuje pokyny, ako majú byť platby spracované. Centrálna banka Eurosystému odmietne všetky odchádzajúce príkazy na prevod peňažných prostriedkov z TIPS DCA účtu účastníka, ktorého prístup bol pozastavený.

Článok 16

Postup pri zamietnutí žiadosti o účasť v TARGET z dôvodov obozretnosti

Ak CB Eurosystému zamietne podľa článku 5 ods. 5 písm. c) prílohy I časti I z dôvodov obozretnosti žiadosť o pripojenie sa do TARGET, táto CB Eurosystému bezodkladne informuje o takomto zamietnutí ostatné CB Eurosystému.

Článok 17

Postup pri pozastavení, obmedzení alebo ukončení účasti v TARGET a prístupu k vnútrodennému úveru a k autokolateralizácii z dôvodov obozretnosti

1. Ak NCB eurozóny z dôvodov obozretnosti podľa časti II článku 13 ods. 1 písm. c) prílohy I pozastaví, obmedzí alebo ukončí prístup účastníka k vnútrodennému úveru alebo k autokolateralizácii podľa časti IV článku 11 prílohy I, alebo ak CB Eurosystému pozastaví alebo ukončí účasť účastníka v TARGET podľa časti I článku 25 ods. 2 písm. e) prílohy I, rozhodnutie, pokiaľ je to možné, nadobudne účinnosť v rovnaký čas vo všetkých systémoch, ktoré sú súčasťou TARGET.

2. NCB eurozóny poskytne bezodkladne príslušným orgánom dohľadu v členskom štáte NCB eurozóny informácie podľa článku 15 ods. 2 so žiadosťou, aby sa orgány dohľadu delili o informácie s orgánmi dohľadu v iných členských štátoch, v ktorých má účastník dcérsku spoločnosť alebo pobočku. Berúc do úvahy rozhodnutie podľa odseku 1, ostatné národné centrálne banky eurozóny prijmú primerané opatrenia a bezodkladne o nich informujú ECB.

3. Výkonná rada ECB môže navrhnúť Rade guvernérov, aby prijala rozhodnutie na zabezpečenie jednotného uplatňovania opatrení prijatých podľa odsekov 1 a 2.

4. Národné centrálne banky eurozóny členských štátov, v ktorých sa má rozhodnutie vykonať, informujú účastníka o rozhodnutí a prijmú všetky potrebné vykonávacie opatrenia.

Článok 18

Postup pri spolupráci CB Eurosystému v súvislosti s administratívnymi alebo reštriktívnymi opatreniami

V súvislosti s implementáciou časti I článku 29 ods. 3 prílohy I:

1. každá CB Eurosystému bezodkladne poskytne všetky informácie, ktoré dostane v súvislosti s navrhovaným príkazom na prevod peňažných prostriedkov, všetkým CB, ktorých sa to môže potenciálne týkať, s výnimkou príkazov na prevod likvidity medzi rôznymi účtami toho istého účastníka;

2. každá CB Eurosystému, ktorá príjme od účastníka dôkazy o oznámení príslušnému orgánu alebo o súhlase príslušného orgánu, bezodkladne poskytne tieto dôkazy každej inej CB, ktorá vystupuje ako poskytovateľ platobných služieb platiteľa alebo príjemcu platby;

3. CB Eurosystému, ktorá vystupuje ako poskytovateľ platobných služieb platiteľa, potom bezodkladne informuje platiteľa, že môže zadať príslušný príkaz na prevod peňažných prostriedkov do TARGET.

Článok 19

Obnova prevádzky a núdzové postupy

1. V prípade, že nastane udalosť, ktorá ovplyvní bežnú prevádzku TARGET, dotknutá CB Eurosystému o tom bezodkladne upovedomí koordinátora TARGET, ktorý spoločne s manažérom pre vyrovnanie TARGET dotknutej CB Eurosystému rozhodne o ďalších krokoch, ktoré sa majú uskutočniť.

2. Centrálne banky Eurosystému oznamujú koordinátorovi TARGET zlyhanie spojené s účastníkom, ako sa uvádza v dodatku IV ods. 2.4, 3.3 alebo 4.2 prílohy I, najneskôr do 30 minút od začiatku zlyhania alebo pri prvej príležitosti po zistení zlyhania, ak by takéto zlyhanie mohlo ovplyvniť prevádzku TARGET alebo vytvoriť systémové riziko, alebo ak bol účastník určený centrálnymi bankami Eurosystému za kritického účastníka na základe kritérií, ktoré sa pravidelne aktualizujú a uverejňujú na webovom sídle ECB.

3. Za výnimočných okolností môžu centrálne banky Eurosystému rozhodnúť o zmene harmonogramu prevádzky TARGET napríklad z dôvodu zlyhania, ktoré má dopad na pridružený systém. Takéto rozhodnutie prijímajú spoločne centrálne banky Eurosystému.

4. V prípade iných udalostí, ktoré môžu ovplyvniť normálne fungovanie TARGET, dotknutá centrálna banka Eurosystému monitoruje a riadi takéto udalosti tak, aby sa predišlo narušeniu hladkého fungovania TARGET.

5. Centrálne banky Eurosystému udržiavajú pripojenie k núdzovému riešeniu.

Článok 20

Postup pri pohľadávkach v systéme náhrady škody v rámci TARGET

1. Postup na dosiahnutie náhrady škody ustanovený v dodatku II prílohy I sa riadi v súlade s týmto článkom, ak Rada guvernérov nerozhodne inak.

2. CB účastníka, ktorý požiada o náhradu škody, predbežne posúdi žiadosť o náhradu škody a komunikuje s účastníkom o tomto posúdení. S takouto CB spolupracujú iné dotknuté CB, ak je to potrebné na posúdenie nároku. Príslušná CB informuje ECB a všetky ostatné dotknuté CB hneď, ako sa dozvie o nároku.

3. Do deviatich týždňov od technickej nefunkčnosti TARGET vypracuje centrálna banka účastníka predkladajúceho jeho nárok správu o predbežnom posúdení obsahujúcu posúdenie prijatých nárokov centrálnou bankou a túto správu predloží ECB a všetkým ostatným dotknutým centrálnym bankám.

4. Rada guvernérov vykoná do piatich týždňov od prijatia správy o predbežnom posúdení záverečné posúdenie všetkých prijatých nárokov na náhradu škody a rozhodne o návrhoch na náhradu škody, ktoré sa predložia dotknutým účastníkom. Do piatich pracovných dní od ukončenia záverečného posúdenia oznámi ECB výsledok záverečného posúdenia dotknutým CB. Tieto CB pošlú bezodkladne účastníkom informácie o výsledku záverečného posúdenia a prípadne o podrobnostiach návrhov na náhradu škody spolu s formulárom predstavujúcim akceptačný list.

5. Do dvoch týždňov od uplynutia lehoty uvedenej v poslednej vete odseku 4 písm. d) dodatku II prílohy I CB oznámi ECB a všetkým ostatným dotknutým CB, ktoré návrhy na náhradu škody boli prijaté a ktoré boli odmietnuté.

6. CB informujú ECB o každom nároku predloženom ich účastníkmi týmto CB, ktorý je mimo systému náhrady škody v rámci TARGET, ale ktorý sa týka technickej nefunkčnosti TARGET.

Článok 21

Postup pri stratách spôsobených technickou nefunkčnosťou TARGET

1. V prípade technickej nefunkčnosti TARGET: a) Na strane platiteľa každá CB, v ktorej má platiteľ vklad, má výhody v podobe určitého finančného zisku, ktorý predstavuje rozdiel medzi úrokovou sadzbou pre hlavné refinančné operácie Eurosystému a úrokovou sadzbou z vkladov, ktorý sa uplatňuje na mierny nárast použitia jednodňových sterilizačných obchodov za obdobie technickej nefunkčnosti TARGET a do výšky nevyrovnaných príkazov na prevod peňažných prostriedkov. Ak platiteľovi zostanú neúročené prebytočné zdroje, finančný zisk sa rovná úrokovej sadzbe pre hlavné refinančné operácie Eurosystému, ktoré sa uplatňujú na sumu neúročených prebytočných zdrojov za obdobie technickej nefunkčnosti TARGET a do výšky nevyrovnaných príkazov na prevod peňažných prostriedkov. b) Na strane príjemcu platby CB, od ktorej si príjemca platby požičal s použitím jednodňových refinančných obchodov, má určitý finančný zisk, ktorý sa rovná rozdielu medzi úrokovou sadzbou pre jednodňové refinančné obchody a úrokovou sadzbou pre hlavné refinančné operácie Eurosystému, ktorý sa uplatňuje na mierny nárast použitia jednodňových refinančných obchodov za obdobie technickej nefunkčnosti TARGET a do výšky nevyrovnaných príkazov na prevod peňažných prostriedkov.

2. Finančný zisk ECB predstavujú: a) zárobky v súvislosti s pripojenými NCB, ktoré vyplývajú z rôzneho úročenia zostatkov na konci dňa týchto pripojených NCB vo vzťahu k ECB, a b) hodnotu sankčného úroku, ktorý ECB prijme od pripojených NCB vždy, keď niektorá z týchto pripojených NCB uloží sankciu účastníkovi pre nesplatenie vnútrodenného úveru včas, ako je to uvedené v dohode medzi CB Eurosystému a pripojenými NCB.

3. CB združia finančný zisk uvedený v odsekoch 1 a 2 a táto suma sa použije na vyplatenie tých CB, ktoré mali náklady spojené s náhradou škody pre účastníkov. Zostávajúci finančný zisk alebo náklady, ktoré vzniknú CB pri vyplácaní náhrady škody svojim účastníkom, sa rozdelia medzi CB Eurosystému na základe kľúča na upisovanie kapitálu ECB.

Článok 22

Práva týkajúce sa zabezpečenia vo vzťahu k peňažným prostriedkom na podúčtoch a zábezpeka v rámci Eurosystému

1. Na účely vyrovnania prevodných príkazov pridružených systémov týkajúcich sa postupu vyrovnania RTGS AS podľa písmena C každá centrálna banka Eurosystému, ktorá otvorila podúčty pre svojich majiteľov RTGS DCA účtov, zabezpečí, aby sa zostatky na takýchto podúčtoch (vrátane zvýšenia alebo zníženia tohto zostatku v dôsledku pripísania platieb z vyrovnania medzi systémami v prospech podúčtu alebo ich zaúčtovania na jeho ťarchu alebo v dôsledku pripísania prevodov likvidity v prospech podúčtu) v čase, keď pridružený systém začne cyklus vyrovnania, mohli použiť len na vyrovnanie prevodných príkazov pridružených systémov súvisiacich s týmto postupom vyrovnania RTGS AS podľa písmena C. To platí bez ohľadu na akékoľvek konkurzné konanie týkajúce sa príslušného majiteľa RTGS DCA účtu a bez ohľadu na akékoľvek uplatnenie nároku týkajúce sa podúčtu takéhoto majiteľa RTGS DCA účtu.

2. Vždy pri prevode likvidity na podúčet majiteľa RTGS DCA účtu, a ak CB Eurosystému nie je CB pridruženého systému, takáto CB Eurosystému potvrdí (prostredníctvom správy „začiatok cyklu“) príslušnému pridruženému systému zostatok na podúčte, a tým, že tak urobí, zaručuje CB pridruženého systému platbu do výšky tohto zostatku. Toto potvrdenie zostatku pridruženému systému predstavuje právne záväzný prejav vôle CB pridruženého systému, že zaručuje pridruženému systému platbu do výšky potvrdeného zostatku. Potvrdením zvýšenia alebo zníženia takéhoto zostatku pri pripísaní prevodných príkazov pridružených systémov z vyrovnania medzi systémami v prospech podúčtu alebo ich zaúčtovania na jeho ťarchu alebo pri prevode likvidity v prospech podúčtu, tak CB Eurosystému, ktorá nie je CB pridruženého systému, ako aj CB pridruženého systému deklarujú zvýšenie alebo zníženie zábezpeky vo výške platby. Obe zábezpeky sú neodvolateľné, nepodmienené a splatné na prvé požiadanie. Obe zábezpeky zaniknú na základe oznámenia pridruženého systému, že vyrovnanie bolo ukončené (prostredníctvom správy „koniec cyklu“).







ODDIEL IV

PRECHODNÉ A ZÁVEREČNÉ USTANOVENIA

Článok 23

Riešenie sporov a rozhodné právo

1. V prípade sporu medzi centrálnymi bankami Eurosystému v súvislosti s týmto usmernením sa dotknuté strany pokúsia vyriešiť spor v súlade s Memorandom o porozumení o postupe pri riešení sporov v rámci ESCB.

2. Ak nemožno spor týkajúci sa rozdelenia úloh medzi úroveň 2 a úroveň 3 vyriešiť dohodou medzi dotknutými stranami, rozhodne o tomto spore odchylne od odseku 1 Rada guvernérov.

3. V prípade, ak ide o druh sporu, ktorý je uvedený v odseku 1, práva a povinnosti dotknutých strán sa v prvom rade určia na základe pravidiel a postupov ustanovených v tomto usmernení. Pri sporoch týkajúcich sa príkazov na prevod peňažných prostriedkov medzi systémami, ktoré sú súčasťou TARGET, je doplnkovým zdrojom právo členského štátu, v ktorom je sídlo centrálnej banky Eurosystému príjemcu platby, za predpokladu, že uvedené právo nie je v rozpore s týmto usmernením.

Článok 24

Zrušenie usmernenia 2013/47/EÚ (ECB/2012/27)

▼M1

1. Usmernenie ECB/2012/27 sa zrušuje s účinnosťou od 20. marca 2023.

▼B

2. Odkazy na zrušené usmernenie sa považujú za odkazy na toto usmernenie.

Článok 25

Nadobudnutie účinnosti a implementácia

1. Toto usmernenie nadobúda účinnosť v deň jeho oznámenia národným centrálnym bankám členských štátov, ktorých menou je euro.

▼M1

2. Centrálne banky Eurosystému zabezpečia súlad s týmto usmernením od 20. marca 2023.

▼B

3. ►M1 ◄ Najneskôr do 19. apríla 2022 informujú ECB o textoch a prostriedkoch týkajúcich sa daných opatrení. Národné centrálne banky členských štátov, ktorých menou je euro, prijmú opatrenia potrebné na zabezpečenie súladu s týmto usmernením a uplatňujú ich od 20. marca 2023.Najneskôr do 19. apríla 2022 informujú ECB o textoch a prostriedkoch týkajúcich sa daných opatrení.

Článok 26

Prechodné a iné ustanovenia

1. Ku dňu uvedenému v článku 25 ods. 2 sa: a) zostatky na PM účtoch účastníka v TARGET2 prevedú na príslušné MCA účty tak, ako ich určí účastník; b) TIPS DCA účty účastníka v TARGET2 stávajú TIPS DCA účtami; c) T2S DCA účty účastníka v TARGET2 stávajú T2S DCA účtami; d) technické účty TARGET2 stávajú technickými účtami RTGS AS, technické účty TIPS AS v TARGET2 sa stávajú technickými účtami TIPS AS a účty záručných fondov v TARGET2 pre postupy vyrovnania pridružených systémov sa stávajú účtami záručných fondov pridruženého systému; e) zostatky na domácich účtoch účastníka prevedú na príslušné MCA účty tak, ako ich určí účastník.

2. Účastníci neutrpia žiadnu stratu a nedosiahnu žiadny zisk v dôsledku prevodu zostatkov podľa odseku 1.

3. Záväzky v rámci Eurosystému vyplývajúce z vyrovnania platieb medzi účastníkmi v rôznych systémoch, ktoré sú súčasťou TARGET2 podľa článku 6 usmernenia 2013/47/EÚ (ECB/2012/27), sa naďalej zaznamenávajú v TARGET v súlade s článkom 6 tohto usmernenia.

4. Bez ohľadu na časť I článok 5 ods. 1 písm. d) a e) prílohy I zostávajú stanoviská k spôsobilosti a národné stanoviská požadované centrálnymi bankami Eurosystému podľa článku 13 usmernenia 2013/47/EÚ (ECB/2012/27) alebo podľa článku 8 ods. 2 prílohy II, článku 6 ods. 2 prílohy IIA a článku 6 ods. 2 prílohy IIB k usmerneniu 2013/47/EÚ (ECB/2012/27) v platnosti na účely tohto usmernenia.

5. Bez ohľadu na časť II článok 10 ods. 2 písm. d) prílohy I prístup k vnútrodennému úveru, ktorý poskytla Rada guvernérov podľa podmienok odseku 2 písm. e) prílohy III k usmerneniu 2013/47/EÚ (ECB/2012/27), zostáva v platnosti.

6. Skupiny uznané Radou guvernérov sa v súlade s vymedzením pojmu „skupina“ v článku 1 prílohy II usmernenia 2013/47/EÚ (ECB/2012/27) naďalej uznávajú a na účely tohto usmernenia sa považujú za bankové skupiny.

Článok 27

Adresáti, implementačné opatrenia a vykazovanie úrovni 1

1. Toto usmernenie je určené všetkým centrálnym bankám Eurosystému.

2. Rade guvernérov sa každoročne predkladá správa z úrovne 2 obsahujúca informácie, ktoré Rada guvernérov požaduje na plnenie svojich povinností na úrovni 1.









PRÍLOHA I

HARMONIZOVANÉ PODMIENKY ÚČASTI V TARGET

ČASŤ I

Všeobecné podmienky

Článok 1

Rozsah pôsobnosti

Podmienky stanovené v tejto časti I upravujú vzťah medzi [vložiť názov CB] a jej účastníkmi v TARGET-[vložiť odkaz na CB/krajinu]. Podmienky stanovené v nasledujúcich častiach II, III, IV, V, VI a VII sa uplatňujú, pokiaľ sa účastníci rozhodnú pre jeden alebo viacero účtov uvedených v týchto častiach, a tieto účty im budú poskytnuté. Podmienky stanovené v častiach I až VII tejto prílohy sa v tomto usmernení spoločne označujú ako „harmonizované podmienky“ alebo „podmienky“.

Článok 2

Dodatky

1. Neoddeliteľnou súčasťou týchto podmienok sú nasledujúce dodatky: Dodatok I: Technické špecifikácie na spracúvanie príkazov na prevod peňažných prostriedkov Dodatok II: Systém náhrady škody v rámci TARGET Dodatok III: Náležitosti stanovísk k spôsobilosti a národných stanovísk Dodatok IV: Obnova prevádzky a núdzové postupy Dodatok V: Harmonogram prevádzky TARGET Dodatok VI: Sadzobník poplatkov Dodatok VII: Požiadavky na riadenie bezpečnosti informácií a riadenie obnovy prevádzky [Dodatok VIII: V prípade potreby vložiť: Zoznam vymedzení pojmov uvedených v prílohe III k tomuto usmerneniu]

2. V prípade akéhokoľvek rozporu alebo nesúladu medzi obsahom niektorého z dodatkov a inými ustanoveniami týchto podmienok sa prednostne použijú tieto iné ustanovenia podmienok.

Článok 3

Všeobecný opis TARGET

1. TARGET predstavuje z právneho hľadiska množinu platobných systémov zloženú zo všetkých systémov, ktoré sú súčasťou TARGET a každý z nich je označený ako „systém“ podľa príslušných vnútroštátnych právnych predpisov, ktorými sa vykonáva smernica 98/26/ES.

2. TARGET sa skladá z platobných systémov poskytujúcich služby v eurách, ktoré uskutočňujú vyrovnanie v peniazoch centrálnej banky a poskytujú centrálne služby riadenia likvidity, hrubé vyrovnanie platieb v reálnom čase a služby pre vyrovnanie pridružených systémov a umožňujú hotovostné platby vo vzťahu k vyrovnaniu obchodov s cennými papiermi a vyrovnanie okamžitých platieb.

3. TARGET poskytuje: a) MCA účty pre vyrovnanie operácií centrálnej banky; b) RTGS DCA účty pre hrubé vyrovnanie platieb veľkej hodnoty v reálnom čase a podúčty, ak sú potrebné pre vyrovnanie pridružených systémov; c) T2S DCA účty pre hotovostné platby v súvislosti s vyrovnaním cenných papierov; d) TIPS DCA účty pre vyrovnanie okamžitých platieb a e) nasledujúce účty pre vyrovnanie pridružených systémov: i) technické účty RTGS AS; ii) účty záručných fondov pridružených systémov a iii) technické účty TIPS AS.

Každý účet v TARGET-[vložiť názov CB] sa identifikuje pomocou jedinečného čísla účtu pozostávajúceho z prvkov uvedených v dodatku I ods. 2.

Článok 4

Kritériá prístupu

1. Tieto typy subjektov sú oprávnené stať sa na žiadosť účastníkmi v TARGET-[vložiť odkaz na CB/krajinu]: a) úverové inštitúcie so sídlom v Únii alebo v EHP vrátane tých, ktoré konajú prostredníctvom pobočky so sídlom v Únii alebo v EHP; b) úverové inštitúcie so sídlom mimo EHP za predpokladu, že konajú prostredníctvom pobočky so sídlom v Únii alebo v EHP; c) národné centrálne banky členských štátov a ECB

za predpokladu, že voči subjektom uvedeným v písmenách a) a b) neboli Radou Európskej únie ani členskými štátmi prijaté reštriktívne opatrenia podľa článku 65 ods. 1 písm. b), článku 75 alebo článku 215 zmluvy, ktorých uplatňovanie podľa názoru [vložiť názov CB], o ktorom bola ECB informovaná, nie je zlučiteľné s plynulým fungovaním TARGET.

2. [Vložiť názov CB] môže na základe vlastného uváženia uznať za účastníkov tiež tieto subjekty: a) pokladničné správy ústredných alebo regionálnych vlád členských štátov; b) subjekty verejného sektora členských štátov, ktoré sú oprávnené viesť účty pre klientov; c) i) investičné spoločnosti so sídlom v Únii alebo v EHP vrátane tých, ktoré konajú prostredníctvom pobočky so sídlom v Únii alebo v EHP a ii) investičné spoločnosti so sídlom mimo EHP za predpokladu, že konajú prostredníctvom pobočky so sídlom v Únii alebo v EHP; d) subjekty, ktoré spravujú pridružené systémy a ktoré konajú v tomto postavení a e) úverové inštitúcie alebo akékoľvek subjekty typov, ktoré sú vymenované v písmenách a) až d), v oboch prípadoch, ak majú sídlo v krajine, s ktorou Únia uzavrela menovú dohodu umožňujúcu takýmto subjektom prístup do platobných systémov v Únii, podliehajúc podmienkam ustanoveným v tejto menovej dohode, a za predpokladu, že príslušný právny rámec, ktorý sa uplatňuje v danej krajine, zodpovedá príslušnej legislatíve Únie.

Článok 5

Konanie o žiadosti

1. Na to, aby sa žiadateľ stal účastníkom TARGET-[vložiť názov CB/krajiny], musí ísť o oprávnený subjekt podľa článku 4 ods. 1 alebo subjekt, ktorý môže [vložiť názov CB] uznať za účastníka podľa článku 4 ods. 2, a zároveň musí spĺňať tieto požiadavky: a) nainštalovať, spravovať, prevádzkovať, monitorovať a zaistiť bezpečnosť IT infraštruktúry na pripojenie sa do TARGET-[vložiť odkaz na CB/krajinu] a byť schopný zadávať príkazy na prevod peňažných prostriedkov do tohto systému. Do vykonávania týchto činností môžu žiadajúci účastníci zapojiť tretie osoby, ale ich zodpovednosť zostáva výlučná; b) vykonať testy požadované [vložiť názov CB]; c) v prípade žiadateľa o otvorenie RTGS DCA, T2S DCA alebo TIPS DCA účtu, musí byť tento žiadateľ majiteľom MCA účtu alebo si otvoriť MCA účet v [vložiť názov CB]; d) predložiť stanovisko k spôsobilosti vo forme uvedenej v dodatku III, pokiaľ [vložiť názov CB] neprijala už v inej súvislosti informácie a vyjadrenia, ktoré sa majú poskytnúť v takomto stanovisku k spôsobilosti; e) v prípade subjektov uvedených v článku 4 ods. 1 písm. b) a v článku 4 ods. 2 písm. c) bode ii) predložiť národné stanovisko vo forme uvedenej v dodatku III, pokiaľ [vložiť názov CB] neprijala už v inej súvislosti informácie a vyjadrenia, ktoré sa majú poskytnúť v takomto národnom stanovisku; f) uplatňovať systém SCT Inst podpísaním dohody o uplatňovaní systému okamžitých úhrad SEPA, ak ide o žiadateľa o otvorenie TIPS DCA účtu; g) ak ide o žiadateľa o otvorenie technického účtu TIPS AS, poskytnúť dôkaz o tom, že bol Európskej platobnej rade poskytnutý informačný list, v ktorom sa uvádza zámer žiadateľa stať sa mechanizmom pre zúčtovanie a vyrovnanie v súlade s SCT Inst.

2. Žiadatelia podávajú žiadosť [vložiť názov CB], pričom pripoja aspoň tieto dokumenty/informácie: a) vyplnené formuláre pre zber referenčných údajov, ktoré poskytuje [vložiť názov CB]; b) stanovisko k spôsobilosti, ak to vyžaduje [vložiť názov CB], a národné stanovisko, ak to vyžaduje [vložiť názov CB]; c) ak ide o žiadateľa o otvorenie TIPS DCA účtu, dôkaz o tom, že dodržiava pravidlá systému SCT Inst; d) ak žiadateľ žiada o použitie postupu vyrovnania TIPS AS, dôkaz o tom, že Európskej platobnej rade poskytol informačný list, v ktorom sa uvádza zámer žiadateľa stať sa mechanizmom pre zúčtovanie a vyrovnanie v súlade s SCT Inst; e) ak žiadateľ určí platobného agenta, dôkaz o tom, že platobný agent súhlasil s vystupovaním v tejto úlohe.

3. Žiadatelia, ktorí už sú účastníkmi TARGET a žiadajú o otvorenie nového účtu podľa: i) časti III (RTGS DCA účet); časti IV (T2S DCA účet); iii) časti V (TIPS DCA účet); iv) časti VI (technický účet RTGS AS) alebo v) časti VII (technický účet TIPS AS) musia dodržiavať ustanovenia odsekov 1 a 2 v rozsahu relevantnom pre nový účet, o zriadenie ktorého žiadajú.

4. [Vložiť názov CB] môže tiež požadovať dodatočné informácie, ktoré považuje za potrebné na rozhodnutie o žiadosti o otvorenie účtu TARGET.

5. [Vložiť názov CB] zamietne žiadosť, ak: a) žiadateľ nie je oprávneným subjektom podľa článku 4 ods. 1 ani subjektom, ktorý môže [vložiť názov CB] uznať za účastníka podľa článku 4 ods. 2; b) najmenej jedna podmienka účasti uvedená v odseku 1 nie je splnená alebo c) na základe posúdenia [vložiť názov CB] by takáto účasť ohrozila celkovú stabilitu, spoľahlivosť a bezpečnosť TARGET-[vložiť odkaz na CB/krajinu] alebo ktoréhokoľvek systému, ktorý je súčasťou TARGET, alebo by ohrozila plnenie úloh [vložiť názov CB], ako sú uvedené v [odkaz na príslušné vnútroštátne právo] a v Štatúte Európskeho systému centrálnych bánk a Európskej centrálnej banky, alebo ak takáto účasť predstavuje riziko z dôvodov obozretnosti.

6. [vložiť názov CB] oznámi žiadateľovi svoje rozhodnutie o žiadosti stať sa účastníkom TARGET-[vložiť odkaz na CB/krajinu] do jedného mesiaca od prijatia žiadosti [vložiť názov CB]. Ak [vložiť názov CB] požaduje dodatočné informácie podľa odseku 4, rozhodnutie sa oznámi do jedného mesiaca od prijatia takýchto informácií [vložiť názov CB] od žiadateľa. Každé zamietavé rozhodnutie musí obsahovať dôvody zamietnutia.

Článok 6

Účastníci

1. Účastníci, ktorí nie sú pridruženým systémom, sú povinní mať aspoň jeden MCA účet v [vložiť názov CB] a môžu mať aj jeden alebo viacero RTGS DCA, T2S DCA alebo TIPS DCA účtov v [vložiť názov CB].

2. Na pridružené systémy, ktoré používajú postupy vyrovnania RTGS AS alebo postup vyrovnania TIPS AS, sa vzťahujú podmienky stanovené v tejto časti, ako aj v časti VI alebo VII. Môžu byť majiteľmi jedného alebo viacerých MCA účtov, T2S DCA účtov a vo výnimočných prípadoch, ak ich schváli [vložiť názov CB], jedného alebo viacerých RTGS DCA účtov, s výnimkou vyrovnania okamžitých platieb v súlade so systémom SCT Inst. Ak je pridružený systém majiteľom RTGS DCA účtu alebo T2S DCA účtu, je povinný mať aspoň jeden MCA účet v [vložiť názov CB]. V prípade, že je pridružený systém majiteľom jedného alebo viacerých MCA alebo RTGS DCA alebo T2S DCA účtov, uplatňujú sa naňho aj príslušné časti týchto podmienok.

Článok 7

Prístup k účtu účastníka inými subjektmi ako účastník

1. Pokiaľ je to technicky možné, účastník môže poskytnúť prístup k svojim účtom TARGET jednému alebo viacerým subjektom, ktoré určí, na účely zadávania príkazov na prevod peňažných prostriedkov a vykonávania iných činností.

2. Príkazy na prevod peňažných prostriedkov zadané alebo peňažné prostriedky prijaté subjektmi určenými účastníkom podľa odseku 1 sa považujú za zadané alebo prijaté samotným účastníkom.

3. Účastník je viazaný takýmito príkazmi na prevod peňažných prostriedkov a akýmikoľvek inými úkonmi vykonanými subjektom alebo subjektmi uvedenými v odseku 1 bez ohľadu na ich obsah alebo prípadné nedodržanie zmluvných alebo iných podmienok medzi týmto účastníkom a takýmto subjektom.

Článok 8

Fakturácia

1. [Vložiť názov CB] identifikuje účtovateľné položky podľa dodatku VI a pridelí každú z nich účastníkovi, od ktorého táto účtovateľná položka pochádza.

2. Každý poplatok splatný v súvislosti s príkazom na prevod peňažných prostriedkov zadaným pridruženým systémom alebo prevodom hotovosti prijatým pridruženým systémom bez ohľadu na to, či používa postupy vyrovnania RTGS AS alebo RTGS DCA účet, sa účtuje výlučne tomuto pridruženému systému.

3. Účtovateľné položky vyplývajúce z úkonov subjektov uvedených v článku 7, ako aj centrálnych bánk konajúcich v mene účastníka, sa pripíšu účastníkovi.

4. [Vložiť názov CB] vystaví účastníkovi samostatné faktúry za príslušné služby uvedené v: i) časti III (RTGS DCA účty); ii) časti IV (T2S DCA účty); iii) časti V (TIPS DCA účty); iv) časti VI (postupy vyrovnania RTGS AS) a v) časti VII (postup vyrovnania TIPS AS).

5. [Vložiť názov CB] vyrovná každú faktúru prostredníctvom inkasa z MCA účtu účastníka, pokiaľ účastník neurčil iného účastníka v TARGET (ktorý môže byť účastníkom v TARGET-[vložiť názov CB/krajiny] alebo inom systéme, ktorý je súčasťou TARGET) za platobného agenta a nedal [vložiť názov CB] pokyn účtovať na ťarchu MCA účtu tohto platobného agenta. Takýto pokyn nezbavuje účastníka povinnosti zaplatiť každú faktúru.

6. Ak účastník určil platobného agenta, poskytne [vložiť názov CB] dôkaz o tom, že platobný agent súhlasil s tým, že bude konať v tejto funkcii.

7. Na účely tohto článku sa s každým pridruženým systémom zaobchádza oddelene, aj keď dva alebo viaceré z nich prevádzkuje tá istá právnická osoba, a bez ohľadu na to, či bol pridružený systém označený ako systém podľa smernice 98/26/ES. V prípade pridruženého systému, ktorý nebol označený ako systém podľa smernice 98/26/ES, sa označí ako pridružený systém na základe týchto kritérií: a) ide o formálnu dohodu, ktorá je založená na zmluvnom alebo legislatívnom nástroji (napr. dohoda medzi účastníkmi a prevádzkovateľom systému); b) má viac účastníkov; c) má spoločné pravidlá a štandardizované postupy a d) bol vytvorený na účely zúčtovania, započítania alebo vyrovnania platieb alebo obchodov s cennými papiermi medzi účastníkmi.

Článok 9

Fakturačné skupiny

1. Na žiadosť účastníka [vložiť názov CB] vytvorí fakturačnú skupinu, aby jej členom umožnila využívať degresívne stanovenie cien, ktoré sa uplatňuje na RTGS DCA účty. Do fakturačnej skupiny môžu patriť len majitelia RTGS DCA účtov patriaci do tej istej bankovej skupiny, a to z jedného alebo viacerých systémov, ktoré sú súčasťou TARGET.

2. Na žiadosť majiteľa RTGS DCA účtu [vložiť názov CB] doplní tohto majiteľa RTGS DCA účtu, ktorý môže byť v TARGET-[vložiť názov CB/krajiny] alebo v ktoromkoľvek inom systéme, ktorý je súčasťou TARGET, do fakturačnej skupiny alebo ho z nej odstráni. Majiteľ RTGS DCA účtu informuje všetkých ostatných členov fakturačnej skupiny o takejto žiadosti pred jej podaním.

3. Majiteľom RTGS DCA účtov patriacich do fakturačnej skupiny sa fakturuje individuálne, ako je stanovené v článku 8.

Článok 10

Povinnosti [vložiť názov CB] a účastníka

1. [Vložiť názov CB] ponúka služby uvedené v častiach II, III, IV, V, VI a VII týchto podmienok, ak sa účastník rozhodol pre účet uvedený v častiach II, III, IV, V, VI alebo VII tejto prílohy a tento účet mu bol poskytnutý. Pokiaľ nie je v týchto podmienkach ustanovené alebo právnym poriadkom požadované inak, [vložiť názov CB] použije v rámci svojej právomoci všetky primerané prostriedky na plnenie povinností podľa týchto podmienok bez toho, aby zaručovala výsledok.

2. [Vložiť názov CB] je poskytovateľom služieb podľa týchto podmienok. Konanie a opomenutie národných centrálnych bánk na úrovni 3 sa považuje za konanie a opomenutie [vložiť názov CB], za ktoré berie na seba zodpovednosť v súlade s článkom 22. Účasť podľa týchto podmienok nezakladá zmluvný vzťah medzi účastníkmi a národnými centrálnymi bankami na úrovni 3, ak ktorákoľvek z týchto národných centrálnych bánk koná ako národná centrálna banka na úrovni 3. Pokyny, správy alebo informácie, ktoré účastník dostane od TARGET alebo pošle TARGET, týkajúce sa služieb poskytovaných podľa týchto podmienok, sa považujú za prijaté alebo poslané [vložiť názov CB].

3. Účastníci platia [vložiť názov CB] poplatky v súlade s článkom 8.

4. Účastník zabezpečí, aby bol technicky pripojený k TARGET-[vložiť odkaz na CB/krajinu] v súlade s harmonogramom prevádzky TARGET stanoveným v dodatku V. Táto povinnosť sa môže splniť prostredníctvom určeného subjektu uvedeného v článku 7.

5. Účastník vyhlasuje a ručí [vložiť názov CB], že plnením svojich povinností podľa týchto podmienok neporušuje žiadny zákon, iný právny predpis ani interný predpis, ktorý sa na neho vzťahuje, ani žiadnu dohodu, ktorou je viazaný.

6. Účastník zaplatí všetky príslušné kolkové poplatky alebo prípadne iné dokumentárne dane alebo poplatky, ako aj akékoľvek iné náklady, ktoré účastníkovi vzniknú pri otvorení, vedení alebo zrušení jeho účtu TARGET.

Článok 11

Spolupráca a výmena informácií

1. Pri plnení svojich povinností a využívaní svojich práv podľa týchto podmienok [vložiť názov CB] a účastníci navzájom úzko spolupracujú s cieľom zabezpečiť stabilitu, spoľahlivosť a bezpečnosť TARGET-[vložiť odkaz na CB/krajinu]. Poskytujú si navzájom všetky informácie alebo dokumenty relevantné na plnenie ich povinností a výkon ich práv podľa týchto podmienok bez toho, aby bola dotknutá povinnosť dodržiavať bankové tajomstvo.

2. [Vložiť názov CB] vytvorí a udržiava oddelenie systémovej podpory na pomoc účastníkom pri riešení ťažkostí, ktoré vzniknú v súvislosti s prevádzkou systému.

3. Aktualizované informácie o prevádzkovom stave všetkých služieb sú prístupné v informačnom systéme TARGET (TIS) na osobitnej webovej stránke v rámci webového sídla ECB.

4. [Vložiť názov CB] môže účastníkom odosielať správy prostredníctvom vysielanej správy alebo, ak tento prostriedok nie je k dispozícii, prostredníctvom akéhokoľvek iného vhodného komunikačného prostriedku.

5. Účastníci včas aktualizujú existujúce formuláre pre zber referenčných údajov a predkladajú nové formuláre pre zber referenčných údajov [vložiť názov CB]. Účastníci overia presnosť tých informácií, ktoré sa ich týkajú a ktoré [vložiť názov CB] vkladá do TARGET-[vložiť odkaz na CB/krajinu].

6. Účastník týmto splnomocňuje [vložiť názov CB], aby oznamovala národným centrálnym bankám na úrovni 3 akékoľvek informácie týkajúce sa účastníkov, ktoré môžu národné centrálne banky na úrovni 3 potrebovať, v súlade s dohodami uzavretými medzi národnými centrálnymi bankami na úrovni 3 a CB Eurosystému, ktoré upravujú poskytovanie služieb národnými centrálnymi bankami na úrovni 3.

7. Účastníci bez zbytočného odkladu informujú [vložiť názov CB] o akýchkoľvek zmenách týkajúcich sa ich právnej spôsobilosti alebo príslušných legislatívnych zmenách ovplyvňujúcich otázky upravené národným stanoviskom, ako je to stanovené v náležitostiach stanovísk uvedených v dodatku III.

8. [vložiť názov CB] môže kedykoľvek požiadať o aktualizáciu alebo obnovenie národných stanovísk alebo stanovísk k spôsobilosti uvedených v článku 5 ods. 1 písm. d) a e).

9. Účastníci bezodkladne informujú [vložiť názov CB], ak sa vyskytne prípad neplnenia, ktorý sa na nich vzťahuje, alebo ak sa na nich vzťahujú opatrenia na predchádzanie kríze alebo opatreniam krízového riadenia v zmysle smernice Európskeho parlamentu a Rady 2014/59/EÚ ( 4 ) alebo akékoľvek iné porovnateľné platné právne predpisy.

Článok 12

Úročenie účtov

1. Účty MCA, DCA účty a ich podúčty sa úročia percentom nula alebo úrokovou sadzbou pre jednodňové sterilizačné operácie podľa toho, ktorá z týchto sadzieb je nižšia, pokiaľ sa nepoužívajú na udržiavanie: a) povinných minimálnych rezerv; b) prebytočných rezerv alebo c) vládnych vkladov, ako sú vymedzené v článku 2 bode 5 usmernenia Európskej centrálnej banky (EÚ) 2019/671 (ECB/2019/7) ( 5 ).

V prípade povinných minimálnych rezerv sú výpočet a platba úrokov upravené nariadením Rady (ES) č. 2531/98 ( 6 ) a nariadením (EÚ) 2021/378 (ECB/2021/1).

V prípade prebytočných rezerv sú výpočet a platba úrokov upravené rozhodnutím Európskej centrálnej banky (EÚ) 2019/1743 (ECB/2019/31) ( 7 ).

V prípade vládnych vkladov je ich úročenie upravené ustanoveniami týkajúcimi sa týchto vládnych vkladov uvedenými v článku 4 usmernenia (EÚ) 2019/671 (ECB/2019/7).

2. Jednodňové zostatky na technickom účte TIPS AS alebo na technickom účte RTGS AS pre postup vyrovnania AS podľa písmena D a záručné fondy vrátane tých, ktoré sú vedené na účte záručných fondov pridruženého systému, sa úročia sadzbou pre jednodňové sterilizačné operácie.

Článok 13

Vedenie účtov

1. Účastníci monitorujú a spravujú likviditu na svojich účtoch v súlade s harmonogramom prevádzky TARGET, ako sa uvádza v dodatku V, a vykonávajú rekonciliáciu na úrovni transakcií aspoň raz denne. Túto povinnosť možno splniť prostredníctvom určeného subjektu podľa článku 7.

2. Účastník využíva nástroje poskytnuté [vložiť názov CB] na účely rekonciliácie na účtoch, najmä denný výpis z účtu, ktorý má každý účastník k dispozícii. Túto povinnosť možno splniť prostredníctvom určeného subjektu podľa článku 7.

3. Účastníci bezodkladne informujú [vložiť názov CB] v prípade, že dôjde k nesúladu v súvislosti s ktorýmkoľvek z ich účtov.

Článok 14

Povinné minimálne rezervy

1. Na žiadosť účastníka, na ktorého sa vzťahuje požiadavka na povinné minimálne rezervy, [vložiť názov CB] označí v TARGET-[vložiť odkaz na CB/krajinu] jeden alebo viac MCA alebo DCA účtov patriacich tomuto účastníkovi v TARGET-[vložiť odkaz na CB/krajinu] za vedené na účely splnenia požiadaviek na povinné minimálne rezervy.

2. Na účely splnenia požiadaviek na povinné minimálne rezervy, ak sa to vzťahuje na účastníka, sa zohľadňuje súčet zostatkov na konci dňa na všetkých účtoch účastníka v [vložiť názov CB] a označených na tento účel.

Článok 15

Minimálna a maximálna výška peňažných prostriedkov

1. Účastník môže stanoviť spodnú a hornú hranicu výšky peňažných prostriedkov na svojich MCA alebo DCA účtoch.

2. Účastník sa môže rozhodnúť, že dostane oznámenie, ak dôjde k porušeniu stanovenej minimálnej alebo maximálnej výšky peňažných prostriedkov. Okrem toho sa účastník môže v prípade MCA účtov alebo RTGS DCA účtov rozhodnúť pre možnosť, že uvedené porušenie aktivuje príkaz na prevod likvidity podľa pravidiel.

3. Vyrovnanie príkazu na prevod likvidity nevedie ku kontrole, či bola porušená stanovená minimálna alebo maximálna výška peňažných prostriedkov.

Článok 16

Skupina monitorovaných účtov

1. Majiteľ MCA účtu môže vytvoriť jednu alebo viac skupín monitorovaných účtov na účely monitorovania likvidity na viacerých MCA alebo DCA účtoch a stane sa vedúcou osobou pre skupinu monitorovaných účtov, ktorú vytvorí.

2. Účastník môže pridať ktorýkoľvek zo svojich MCA alebo DCA účtov otvorených v rámci TARGET-[vložiť odkaz na CB/krajinu] alebo ktoréhokoľvek iného systému, ktorý je súčasťou TARGET, do jednej alebo viacerých skupín monitorovaných účtov, a tým sa stať členom tejto skupiny monitorovaných účtov. Člen skupiny monitorovaných účtov môže kedykoľvek iniciovať odstránenie svojho účtu z tejto skupiny monitorovaných účtov. Účastník informuje hlavnú osobu skupiny monitorovaných účtov pred pridaním účtu alebo odstránením účtu z tejto skupiny monitorovaných účtov.

3. Zostatky na všetkých účtoch patriacich do tejto skupiny monitorovaných účtov má k dispozícii len vedúca osoba skupiny monitorovaných účtov.

4. Vedúca osoba môže vymazať skupinu monitorovaných účtov a pred takýmto vymazaním informuje ostatných členov skupiny monitorovaných účtov.

Článok 17

Prijatie a odmietnutie príkazov na prevod peňažných prostriedkov

1. Príkazy na prevod peňažných prostriedkov zadané účastníkmi sa považujú za prijaté [vložiť názov CB], ak: a) správa za účelom prevodu peňažných prostriedkov je v súlade s technickými požiadavkami TARGET podľa dodatku I; b) správa je v súlade s pravidlami a podmienkami formátovania podľa dodatku I; c) správa prejde kontrolou na zamedzenie dvojitého zadania podľa dodatku I; d) v prípadoch, keď bola platiteľovi pozastavená účasť, pokiaľ ide o zaúčtovanie na ťarchu jeho účtu alebo keď bola príjemcovi platby pozastavená účasť, pokiaľ ide o pripísanie v prospech jeho účtu, bol získaný výslovný súhlas centrálnej banky účastníka, ktorého účasť bola pozastavená; e) v prípadoch, keď sa príkaz na prevod peňažných prostriedkov vyhotoví ako súčasť postupu vyrovnania RTGS AS, je účet účastníka zahrnutý do skupiny účtov bánk pre vyrovnanie, ako o to požiadal pridružený systém v zmysle časti VI článku 1 ods. 7 a f) v prípade vyrovnania medzi systémami ako súčasť postupov vyrovnania RTGS AS, je dotknutý pridružený systém súčasťou dohody o vyrovnaní medzi systémami, ako je upravené v článku 9 časti VI.

2. [Vložiť názov CB] okamžite odmietne akýkoľvek príkaz na prevod peňažných prostriedkov, ktorý nespĺňa podmienky ustanovené v odseku 1. [vložiť názov CB] informuje účastníka o akomkoľvek odmietnutí príkazu na prevod peňažných prostriedkov, ako je uvedené v dodatku I.

Článok 18

Prijatie príkazov na prevod peňažných prostriedkov systémom a ich neodvolateľnosť

1. Na účely článku 3 ods. 1 prvej vety a článku 5 smernice 98/26/ES a [vložiť ustanovenia vnútroštátnych právnych predpisov, ktorým sa vykonávajú tieto články smernice 98/26/ES]: a) všetky príkazy na prevod peňažných prostriedkov s výnimkou prípadov uvedených v písmenách b), c) a d) tohto odseku sa považujú za zadané do TARGET-[vložiť odkaz na CB/krajinu] a neodvolateľné v momente zaúčtovania na ťarchu príslušného účtu účastníka v TARGET; b) príkazy na okamžitú platbu sa považujú za prijaté TARGET-[vložiť odkaz na CB/krajinu] a neodvolateľné v momente rezervovania príslušných peňažných prostriedkov účastníka na jeho TIPS DCA účte alebo na jeho technickom účte TIPS AS; c) v prípade transakcií vyrovnávaných na T2S DCA účtoch, ktoré sú predmetom párovania dvoch samostatných prevodných príkazov: i) sa má za to, že, s výnimkou prípadov uvedených v bode ii), takéto prevodné príkazy vstupujú do TARGET-[vložiť odkaz na CB/krajinu] v momente, keď ich platforma T2S vyhlási za zlučiteľné s technickými pravidlami T2S, a stávajú sa neodvolateľnými v momente, keď príslušná transakcia získa status „spárovaná“ na platforme T2S; ii) v prípade transakcií zahŕňajúcich jeden zúčastnený centrálny depozitár cenných papierov so samostatným komponentom párovania, keď sa prevodné príkazy posielajú priamo tomuto zúčastnenému centrálnemu depozitáru cenných papierov, aby sa mohli spárovať v rámci jeho samostatného komponentu párovania, sa má za to, že takéto prevodné príkazy vstupujú do TARGET-[vložiť odkaz na CB/krajinu] v momente, keď ich tento zúčastnený centrálny depozitár cenných papierov vyhlási za zlučiteľné s technickými pravidlami T2S, a stávajú sa neodvolateľnými v momente, keď príslušná transakcia získa status „spárovaná“ na platforme T2S. Zoznam zúčastnených centrálnych depozitárov cenných papierov uvedených v tomto bode ii) je k dispozícii na webovom sídle ECB; d) príkazy na prevod peňažných prostriedkov v súvislosti s postupmi vyrovnania RTGS AS sa považujú za zadané do systému, ktorý je súčasťou TARGET, v ktorom je účet, na ťarchu ktorého sa majú zaúčtovať, v momente, keď sú prijaté týmto systémom, ktorý je súčasťou TARGET, a od tohto momentu sú neodvolateľné.

2. Ustanoveniami odseku 1 nie sú dotknuté akékoľvek pravidlá pridružených systémov, ktoré stanovujú okamih prijatia prevodných príkazov pridruženým systémom alebo neodvolateľnosť prevodných príkazov zadaných do takéhoto pridruženého systému ako časový okamih, ktorý nastáva skôr ako okamih prijatia zodpovedajúcich prevodných príkazov pridruženého systému, ktorý je súčasťou TARGET.

3. Príkazy na prevod peňažných prostriedkov, ktoré sú zahrnuté do algoritmu, nemôžu byť odvolané, kým algoritmus prebieha.

Článok 19

Obnova prevádzky a núdzové postupy

1. V prípade nepredvídanej vonkajšej udalosti alebo akejkoľvek inej skutočnosti, ktorá má vplyv na transakcie na účtoch TARGET, sa uplatňujú postupy uvedené v dodatku IV, ktoré súvisia s obnovou prevádzky, a núdzové postupy.

2. Harmonogram prevádzky TARGET sa môže za výnimočných okolností zmeniť, pričom v takom prípade budú účastníci informovaní [vložiť názov CB].

3. Pridružený systém môže za výnimočných okolností požiadať [vložiť názov CB] o zmenu harmonogramu prevádzky TARGET.

4. Ak sa vyskytne udalosť uvedená v odseku 1, Eurosystém poskytuje na použitie núdzové riešenie. Pripojenie sa do núdzového riešenia a jeho používanie je povinné pre účastníkov, ktorých [vložiť názov CB] považuje za kritických, a pre účastníkov, ktorí vyrovnávajú veľmi kritické transakcie, ako sa uvádza v dodatku IV. Ostatní účastníci sa môžu pripojiť do núdzového riešenia na vlastnú žiadosť.

Článok 20

Požiadavky na bezpečnosť

1. Účastníci implementujú primerané bezpečnostné kontrolné mechanizmy na ochranu ich systémov pred neoprávneným prístupom a použitím. Účastníci sú výlučne zodpovední za primeranú ochranu dôvernosti, integrity a dostupnosti ich systémov.

2. Účastníci bezodkladne oznamujú [vložiť názov CB] každú udalosť ohrozujúcu bezpečnosť v ich technickej infraštruktúre a podľa potreby udalosti ohrozujúce bezpečnosť, ktoré nastanú v technickej infraštruktúre poskytovateľov, ktorí sú tretími osobami. [vložiť názov CB] môže požadovať ďalšie informácie o udalosti, a ak je to potrebné, požadovať, aby účastník prijal opatrenia potrebné na zabránenie opätovného výskytu takejto udalosti.

3. [vložiť názov CB] môže stanoviť ďalšie bezpečnostné požiadavky, najmä s ohľadom na kybernetickú bezpečnosť alebo predchádzanie podvodom, pre všetkých účastníkov alebo účastníkov, ktorých považuje za kritických v tomto ohľade.

4. Účastníci poskytnú [vložiť názov CB]: i) trvalý prístup k svojmu potvrdeniu o splnení požiadaviek nimi zvoleného poskytovateľa sieťových služieb na bezpečnosť koncového bodu a ii) každoročne vyhlásenie o vlastnej certifikácii pre TARGET, ktoré sa vyžaduje pre typy účtov, ktorých sú majiteľmi, a ktoré je v anglickom jazyku uverejnené na webovom sídle [vložiť názov CB] a na webovom sídle ECB.

5. [Vložiť názov CB] posúdi vyhlásenie (vyhlásenia) účastníka o vlastnej certifikácii týkajúcej sa úrovne súladu s každou z požiadaviek stanovených v požiadavkách na vlastnú certifikáciu pre TARGET. Tieto požiadavky sú uvedené v dodatku VII.

6. Úroveň súladu účastníka s požiadavkami na vlastnú certifikáciu pre TARGET sa kategorizuje vo vzostupnom poradí závažnosti takto: „úplný súlad“, „menej závažný nesúlad“ alebo „závažný nesúlad“. Platia tieto kritériá: úplný súlad sa dosiahne, ak účastníci spĺňajú 100 % požiadaviek; k menej závažnému nesúladu dochádza vtedy, keď účastník spĺňa menej ako 100 %, ale nie menej ako 66 % požiadaviek, a k závažnému nesúladu, ak účastník spĺňa menej ako 66 % požiadaviek. Ak účastník preukáže, že sa naňho určitá požiadavka nevzťahuje, na účely kategorizácie sa to považuje za splnenie príslušnej požiadavky. Účastník, ktorý nedosahuje „úplný súlad“, predloží akčný plán, v ktorom preukáže, ako zamýšľa dosiahnuť úplný súlad. [Vložiť názov CB] informuje príslušné orgány dohľadu o stave plnenia požiadaviek takýmto účastníkom.

7. Ak účastník odmietne poskytnúť trvalý prístup k svojmu potvrdeniu o splnení požiadaviek ním zvoleného poskytovateľa sieťových služieb na bezpečnosť koncového bodu alebo neposkytne vlastnú certifikáciu pre TARGET, úroveň súladu účastníka sa kategorizuje ako „závažný nesúlad“.

8. [Vložiť názov CB] každoročne opätovne posúdi úroveň súladu účastníkov.

9. [Vložiť názov CB] môže účastníkom, ktorých úroveň súladu bola posúdená ako menej závažný nesúlad alebo závažný nesúlad, uložiť tieto nápravné opatrenia vo vzostupnom poradí závažnosti: a) posilnené monitorovanie: účastník predkladá [vložiť názov CB] mesačnú správu o pokroku pri riešení nesúladu, ktorú podpisuje riadiaci pracovník. Účastníkovi sa dodatočne uloží mesačný sankčný poplatok za každý dotknutý účet vo výške 1 000 EUR. Toto nápravné opatrenie sa môže uložiť v prípade, že úroveň súladu účastníka bola dvakrát po sebe posúdená ako menej závažný nesúlad alebo bola posúdená ako závažný nesúlad; b) pozastavenie účasti: účasť v TARGET-[vložiť odkaz na CB/krajinu] sa môže pozastaviť za okolností uvedených v článku 25 ods. 2 písm. b) alebo c). Odchylne od článku 25 sa na takéto pozastavenie účasti účastníka vzťahuje výpovedná doba 3 mesiace. Účastníkovi sa uloží mesačný sankčný poplatok za každý pozastavený účet vo výške 2 000 EUR. Toto nápravné opatrenie sa môže uložiť v prípade, že úroveň súladu účastníka bola dvakrát po sebe posúdená ako závažný nesúlad; c) ukončenie účasti: účasť v TARGET-[vložiť odkaz na CB/krajinu] sa môže ukončiť za okolností uvedených v článku 25 ods. 2 písm. b) alebo c). Odchylne od článku 25 tejto prílohy sa pre takéhoto účastníka uplatňuje výpovedná doba 3 mesiace. Účastníkovi sa uloží dodatočný sankčný poplatok vo výške 1 000 EUR za každý zrušený účet. Toto nápravné opatrenie sa môže uložiť, ak účastník po troch mesiacoch pozastavenia účasti nevyriešil závažný nesúlad k spokojnosti [vložiť názov CB].

10. Účastníci, ktorí v súlade s článkom 7 umožňujú tretím osobám prístup k ich účtom TARGET, ako aj účastníci, ktorí v súlade s článkom 2 časti III registrovali adresovateľných držiteľov BIC, sú povinní prijať opatrenia vo vzťahu k riziku vyplývajúcemu z umožnenia takéhoto prístupu v súlade s bezpečnostnými požiadavkami ustanovenými v odsekoch 1 až 9.

Článok 21

Kompenzačný systém

Ak príkaz na prevod peňažných prostriedkov nemôže byť z dôvodu technickej nefunkčnosti TARGET vyrovnaný v ten istý pracovný deň, keď bol prijatý, [vložiť názov CB] ponúkne dotknutému účastníkovi náhradu škody v súlade s osobitným postupom ustanoveným v dodatku II.

Článok 22

Režim zodpovednosti

1. [vložiť názov CB] a účastníci sú pri plnení povinností podľa týchto podmienok viazaní všeobecnou povinnosťou vzájomnej náležitej starostlivosti.

2. [vložiť názov CB] je voči svojim účastníkom zodpovedná v prípadoch podvodu (vrátane úmyselného konania) alebo hrubej nedbanlivosti za všetky straty, ktoré vyplývajú z prevádzky TARGET-[vložiť odkaz na CB/krajinu]. V prípadoch bežnej nedbanlivosti je zodpovednosť [vložiť názov CB] obmedzená na priame straty účastníka, t. j. hodnotu predmetnej transakcie alebo stratu na úrokoch s vylúčením akejkoľvek následnej straty.

3. [vložiť názov CB] nie je zodpovedná za straty vyplývajúce z nefunkčnosti alebo zlyhania technickej infraštruktúry (vrátane počítačovej infraštruktúry [vložiť názov CB], programov, údajov, aplikácií alebo sietí), ak takáto nefunkčnosť alebo zlyhanie nastane napriek tomu, že [vložiť názov CB] prijala opatrenia, ktoré sú odôvodnene potrebné na ochranu takejto infraštruktúry proti nefunkčnosti alebo zlyhaniu a na odstránenie dôsledkov takejto nefunkčnosti alebo zlyhania (vrátane iniciovania a dokončenia postupov uvedených v dodatku IV, ktoré súvisia s obnovou prevádzky, a núdzových postupov).

4. [Vložiť názov CB] nie je zodpovedná: a) v rozsahu, v akom stratu spôsobí účastník, alebo b) ak strata vyplýva z vonkajšej udalosti, ktorá je mimo rozumnej kontroly [vložiť názov CB] (vyššia moc).

5. Bez ohľadu na [vložiť príslušné ustanovenia vnútroštátnych právnych predpisov] sa odseky 1 až 4 uplatňujú v takom rozsahu, v akom možno zodpovednosť [vložiť názov CB] vylúčiť.

6. [vložiť názov CB] a účastníci prijmú všetky odôvodnené a uskutočniteľné opatrenia na zníženie škôd alebo strát uvedených v tomto článku.

7. [vložiť názov CB] môže pri plnení všetkých alebo niektorých svojich povinností podľa týchto podmienok splnomocniť tretie osoby, aby konali v jej mene, najmä prevádzkovateľov telekomunikácií alebo iných sietí alebo iné subjekty, ak je to potrebné, na splnenie povinností [vložiť názov CB] alebo ak je to bežnou praxou. Povinnosť [vložiť názov CB] je obmedzená na náležitý výber a splnomocnenie takejto tretej osoby a zodpovednosť [vložiť názov CB] je tomu primerane obmedzená. Na účely tohto odseku sa národné centrálne banky na úrovni 3 nepovažujú za tretie osoby.

Článok 23

Dôkazy

1. Ak nie je v týchto podmienkach ustanovené inak, všetky príkazy na prevod peňažných prostriedkov a s nimi súvisiace správy, ako sú potvrdenia o debetoch alebo kreditoch alebo správy o stave účtu medzi [vložiť názov CB] a účastníkmi, sa posielajú prostredníctvom príslušného poskytovateľa sieťových služieb.

2. Elektronické alebo písomné záznamy správ uchovávané [vložiť názov CB] alebo príslušným poskytovateľom sieťových služieb sa považujú za dôkaz uskutočnenia platieb spracovaných [vložiť názov CB]. Uložená alebo vytlačená verzia pôvodnej správy príslušného poskytovateľa sieťových služieb sa považuje za dôkaz bez ohľadu na formu pôvodnej správy.

3. Ak zlyhá spojenie účastníka s poskytovateľom sieťových služieb, účastník použije alternatívne prostriedky na prenos správ, ktoré boli dohodnuté s [vložiť názov CB]. V takýchto prípadoch má uložená alebo vytlačená verzia správy, ktorá je vyhotovená [vložiť názov CB], tú istú dôkaznú silu ako pôvodná správa bez ohľadu na jej formu.

4. [Vložiť názov CB] uchováva úplné záznamy príkazov na prevod peňažných prostriedkov zadaných účastníkmi a platieb prijatých účastníkmi počas obdobia [vložiť obdobie vyžadované príslušnými vnútroštátnymi právnymi predpismi], počínajúc momentom, keď sú takéto príkazy na prevod peňažných prostriedkov zadané a platby prijaté, za predpokladu, že sa tieto záznamy v prípade každého účastníka v TARGET, ktorý je pozorne sledovaný v súvislosti s reštriktívnymi opatreniami prijatými Radou Európskej únie alebo členskými štátmi, vzťahujú na obdobie najmenej piatich rokov alebo ak to vyžadujú osobitné predpisy, na dlhšie obdobie.

5. Účtovné knihy a záznamy [vložiť názov CB] sa považujú za dôkazné prostriedky na preukázanie záväzkov účastníkov a na preukázanie akýchkoľvek skutočností a udalostí, o ktoré sa strana opiera.

Článok 24

Trvanie účasti a jej bežné ukončenie a zrušenie účtov

1. Bez toho, aby bol dotknutý článok 25, účasť v TARGET-[vložiť odkaz na CB/krajinu] je na dobu neurčitú.

2. Účastník môže kedykoľvek výpoveďou s výpovednou dobou 14 pracovných dní, ak si s [vložiť názov CB] nedohodne kratšiu výpovednú dobu: a) ukončiť svoju účasť v TARGET-[vložiť odkaz na CB/krajinu] v celom rozsahu; b) zrušiť jeden alebo viacero svojich DCA účtov, technických účtov RTGS AS alebo technických účtov TIPS AS; c) zrušiť jeden alebo viacero svojich MCA účtov za predpokladu, že naďalej postupuje v súlade s článkom 5.

3. [vložiť názov CB] môže kedykoľvek výpoveďou s výpovednou dobou 3 mesiace, ak si s príslušným účastníkom nedohodne inú výpovednú dobu: a) ukončiť účasť účastníka v TARGET-[vložiť odkaz na CB/krajinu] v celom rozsahu; b) zrušiť jeden alebo viacero DCA účtov, technických účtov RTGS AS alebo technických účtov TIPS AS účastníka; c) zrušiť jeden alebo viacero MCA účtov účastníka za predpokladu, že účastník je naďalej majiteľom aspoň jedného MCA účtu.

4. V prípade ukončenia účasti zostávajú povinnosti týkajúce sa zachovávania mlčanlivosti, ktoré sú uvedené v článku 28, v platnosti počas obdobia piatich rokov odo dňa ukončenia účasti.

5. Pri ukončení účasti uzavrie [vložiť názov CB] všetky účty TARGET dotknutého účastníka v súlade s článkom 26.

Článok 25

Pozastavenie účasti a mimoriadne ukončenie účasti

1. Účasť účastníka v TARGET-[vložiť odkaz na CB/krajinu] sa bez predchádzajúceho oznámenia okamžite ukončí alebo pozastaví, ak nastane jeden z týchto prípadov neplnenia: a) začatie konkurzného konania alebo b) účastník prestal spĺňať kritériá prístupu, ktoré sú ustanovené v článku 4.

Na účely tohto odseku sa prijatie opatrení na predchádzanie kríze alebo opatrení krízového riadenia v zmysle smernice Európskeho parlamentu a Rady 2014/59/EÚ voči účastníkovi automaticky nepovažuje za začatie konkurzného konania.

2. [vložiť názov CB] môže bez predchádzajúceho oznámenia ukončiť alebo pozastaviť účasť účastníka v TARGET-[vložiť odkaz na CB/krajinu], ak: a) nastane jeden alebo viac prípadov neplnenia (iných ako tie, ktoré sú uvedené v odseku 1); b) účastník podstatným spôsobom porušil akékoľvek ustanovenie týchto podmienok; c) účastník nesplnil podstatnú povinnosť voči [vložiť názov CB]; d) účastník prestal mať platnú dohodu s poskytovateľom sieťových služieb o poskytnutí potrebného pripojenia k TARGET; e) nastane iná skutočnosť, ktorá súvisí s účastníkom a na základe posúdenia [vložiť názov CB] by mohla ohroziť celkovú stabilitu, spoľahlivosť a bezpečnosť TARGET-[vložiť odkaz na CB/krajinu] alebo ktoréhokoľvek iného systému, ktorý je súčasťou TARGET, alebo ktorá by mohla ohroziť uskutočňovanie úloh [vložiť názov CB] uvedených v [odkaz na príslušné vnútroštátne právo] a v Štatúte Európskeho systému centrálnych bánk a Európskej centrálnej banky, alebo ak takáto skutočnosť predstavuje riziko z dôvodov obozretnosti; f) NCB pozastaví alebo ukončí prístup účastníka k vnútrodennému úveru vrátane autokolateralizácie podľa časti II článku 13 alebo g) účastník bol vylúčený z jednej z uzavretých skupín užívateľov poskytovateľa sieťových služieb, alebo jeho členstvo v nej zaniklo iným spôsobom;

3. [Vložiť názov CB] vezme pri výkone svojej diskrečnej právomoci podľa odseku 2 okrem iného do úvahy závažnosť prípadu neplnenia alebo skutočností uvedených v odseku 2 písm. a) až c).

4. V prípade, že [vložiť názov CB] pozastaví alebo ukončí účasť účastníka v TARGET-[vložiť odkaz na CB/krajinu] podľa odseku 1 alebo 2, [vložiť názov CB] bez zbytočného odkladu informuje o takomto pozastavení alebo ukončení účasti príslušného účastníka, ostatné centrálne banky a účastníkov vo všetkých systémoch, ktoré sú súčasťou TARGET prostredníctvom vysielanej správy alebo, ak tento prostriedok nie je k dispozícii, prostredníctvom akéhokoľvek iného vhodného komunikačného prostriedku. Takáto správa sa považuje za vyslanú centrálnou bankou príslušného účastníka.

5. Ak účastníci prijali správu vyslanú podľa odseku 4, považujú sa za informovaných o ukončení/pozastavení účasti účastníka v TARGET-[vložiť odkaz na CB/krajinu] alebo v inom systéme, ktorý je súčasťou TARGET. Účastníci znášajú všetky straty vyplývajúce zo zadania príkazu na prevod peňažných prostriedkov v prospech účastníkov, ktorým bola pozastavená účasť alebo ktorých účasť bola ukončená, ak bol takýto príkaz na prevod peňažných prostriedkov zadaný do TARGET-[vložiť odkaz na CB/krajinu] po prijatí správy.

Článok 26

Zrušenie účtov TARGET [vložiť názov CB] v prípade ukončenia účasti

V prípade ukončenia účasti účastníka v TARGET-[vložiť odkaz na CB/krajinu] podľa článku 24 alebo 25 zruší [vložiť názov CB] účty TARGET dotknutého účastníka po vyrovnaní alebo odmietnutí príkazov na prevod peňažných prostriedkov v čakacom rade a využití svojho záložného práva a práva na započítanie podľa článku 27.

Článok 27

Záložné právo [vložiť názov CB] a jej právo na započítanie

1. [v prípade potreby vložiť: [vložiť názov CB] má záložné právo na súčasné a budúce kreditné zostatky účastníka na jeho účtoch TARGET na zabezpečenie súčasných a budúcich pohľadávok, ktoré vyplývajú z právneho vzťahu medzi týmito stranami.] a) [v prípade potreby vložiť: Súčasné a budúce pohľadávky účastníka voči [vložiť názov CB], ktoré vyplývajú z kreditného zostatku na účtoch TARGET, sa na [vložiť názov CB] prevedú ako zábezpeka, t. j. ako fiduciárny prevod, na súčasné a budúce pohľadávky [vložiť názov CB] voči účastníkovi, ktoré vyplývajú z [vložiť odkaz na opatrenia implementujúce tieto podmienky]. Takáto zábezpeka sa zriadi samotným pripísaním peňažných prostriedkov v prospech účtov TARGET účastníka.] b) [v prípade potreby vložiť: [vložiť názov CB] má osobitný druh záložného práva (floating charge) na súčasné a budúce kreditné zostatky účastníka na jeho účtoch TARGET na zabezpečenie súčasných a budúcich pohľadávok, ktoré vyplývajú z právneho vzťahu medzi týmito stranami.]

2. [v prípade potreby vložiť: [vložiť názov CB] patrí právo uvedené v odseku 1 aj v prípade, ak sú pohľadávky len podmienené alebo ešte nie sú splatné.]

3. [v prípade potreby vložiť: Účastník, ktorý koná ako majiteľ účtu TARGET, týmto potvrdzuje zriadenie záložného práva v prospech [vložiť názov CB], v ktorej bol tento účet otvorený; toto potvrdenie predstavuje poskytnutie založených aktív [vložiť názov CB], ako je to upravené podľa [vložiť prídavné meno odvodené od názvu príslušnej krajiny] práva. Všetky sumy zaplatené na účet TARGET, ktorého zostatok je predmetom záložného práva, sa samotným prevodom stávajú neodvolateľne predmetom záložného práva bez akéhokoľvek obmedzenia ako zabezpečenie vo forme zábezpeky s cieľom riadneho výkonu zabezpečených záväzkov.]

4. Ak sa vyskytne: a) prípad neplnenia uvedený v článku 25 ods. 1 alebo b) akýkoľvek iný prípad neplnenia alebo skutočnosť uvedená v článku 25 ods. 2, ktoré viedli k ukončeniu alebo pozastaveniu účasti účastníka bez ohľadu na začatie konkurzného konania voči účastníkovi a bez ohľadu na akékoľvek postúpenie, súdne alebo iné zabavenie alebo iné zaobchádzanie s právami účastníka alebo vo vzťahu k nim,

všetky záväzky účastníka sa automaticky a bezodkladne stanú splatnými bez predchádzajúceho oznámenia a bez toho, aby bol na tento účel potrebný predchádzajúci súhlas akéhokoľvek orgánu. Vzájomné záväzky účastníka a [vložiť názov CB] sa navyše automaticky vzájomne započítajú a tá strana, ktorá dlhuje vyššiu sumu, zaplatí druhej strane rozdiel.

5. [vložiť názov CB] oznámi účastníkovi započítanie podľa odseku 4 bezodkladne po jeho uskutočnení.

6. [vložiť názov CB] môže bez predchádzajúceho oznámenia zaúčtovať na ťarchu ktoréhokoľvek účtu TARGET účastníka akúkoľvek sumu, ktorú účastník dlhuje [vložiť názov CB], na základe právneho vzťahu medzi účastníkom a [vložiť názov CB].

7. Ustanovenia tohto článku nezakladajú žiadne právo, záložné právo, uplatnenie pohľadávky ani započítanie pohľadávok v súvislosti s týmito účtami TARGET používanými pridruženými systémami: a) účty TARGET používané v súlade s postupmi vyrovnania pridružených systémov podľa časti VI alebo časti VII; b) účty TARGET pridružených systémov podľa častí II až V, ak peňažné prostriedky držané na takýchto účtoch nepatria pridruženými systémom, ale sú držané v mene ich klientov alebo sa používajú na vyrovnanie príkazov na prevod peňažných prostriedkov v mene ich klientov.

Článok 28

Povinnosť zachovávať mlčanlivosť

1. [vložiť názov CB] zachováva povinnosť mlčanlivosti vo vzťahu k všetkým citlivým alebo tajným informáciám vrátane tých, ktoré sa vzťahujú na platby, technické alebo organizačné informácie týkajúce sa účastníka, účastníkov z tej istej skupiny alebo klientov účastníka, okrem prípadov, keď účastník alebo jeho klient dali písomný súhlas na zverejnenie [vložiť túto vetu, ak ju možno podľa vnútroštátneho práva použiť: alebo je takéto zverejnenie povolené, alebo sa vyžaduje podľa [vložiť prídavné meno odvodené od názvu príslušnej krajiny] práva].

2. Odchylne od odseku 1 účastník súhlasí, že informácie o opatreniach prijatých podľa článku 25 sa nepovažujú za dôverné.

3. Odchylne od odseku 1 účastník súhlasí s tým, že [vložiť názov CB] môže poskytnúť platobné, technické alebo organizačné informácie týkajúce sa účastníka, účastníkov z tej istej bankovej skupiny alebo klientov účastníka získané počas prevádzky TARGET-[vložiť odkaz na CB/krajinu]: a) ostatným centrálnym bankám alebo tretím osobám, ktoré sú zapojené do prevádzky TARGET-[vložiť odkaz na CB/krajinu], v rozsahu potrebnom na účinné fungovanie TARGET alebo monitorovanie expozície účastníka alebo jeho bankovej skupiny; b) ostatným centrálnym bankám na účely vykonania analýz potrebných pre trhové operácie, úlohy menovej politiky, finančnú stabilitu alebo finančnú integráciu alebo c) orgánom členských štátov a Únie, vrátane centrálnych bánk, vykonávajúcim dohľad a zodpovedným za riešenie krízových situácií v rozsahu potrebnom pre výkon ich verejných úloh a za predpokladu, že vo všetkých takýchto prípadoch nie je zverejnenie v rozpore s platnými právnymi predpismi.

4. [Vložiť názov CB] nie je zodpovedná za finančné a obchodné dôsledky poskytnutia informácií podľa odseku 3.

5. Odchylne od odseku 1 a za predpokladu, že to neumožní, či už priamo, alebo nepriamo, identifikovať účastníka alebo klientov účastníka, môže [vložiť názov CB] použiť, poskytnúť alebo zverejniť platobné informácie týkajúce sa účastníka alebo jeho klientov na štatistické, historické, vedecké alebo iné účely pri výkone jej verejných funkcií alebo funkcií iných subjektov verejného sektora, ktorým sa informácie poskytujú.

6. Informácie, ktoré sa týkajú prevádzky TARGET-[vložiť odkaz na CB/krajinu] a ku ktorým bol účastníkom umožnený prístup, možno použiť len na účely ustanovené v týchto podmienkach. Pokiaľ [vložiť názov CB] nedala svoj výslovný písomný súhlas na zverejnenie informácií, účastníci zachovávajú vo vzťahu k takýmto informáciám povinnosť mlčanlivosti. Účastníci zabezpečia, aby tretie osoby, ktorým externe zadávajú alebo ktorých poverujú či zaväzujú na základe zmluvy ako subdodávateľov plnením úloh, ktoré majú alebo môžu mať dosah na plnenie ich povinností podľa týchto podmienok, boli viazané povinnosťou zachovávať mlčanlivosť uvedenou v tomto článku.

7. [vložiť názov CB] je na účely vyrovnania príkazov na prevod peňažných prostriedkov oprávnená spracovať a postúpiť potrebné údaje poskytovateľovi sieťových služieb.

Článok 29

Ochrana údajov, predchádzanie praniu špinavých peňazí, administratívne alebo reštriktívne opatrenia a súvisiace otázky

1. Predpokladá sa, že účastníci sú si vedomí všetkých povinnosti, ktoré sa na nich vzťahujú v súvislosti s právnymi predpismi o ochrane údajov, tieto povinnosti si plnia a sú schopní preukázať ich plnenie dotknutým príslušným orgánom. Predpokladá sa, že sú si vedomí všetkých povinností, ktoré sa na nich vzťahujú v súvislosti s právnymi predpismi, o predchádzaní praniu špinavých peňazí, financovaní terorizmu, o činnostiach v jadrovej oblasti citlivých z hľadiska šírenia jadrových zbraní a vývoji nosičov jadrových zbraní, a tieto povinnosti si plnia, najmä pokiaľ ide o implementáciu zodpovedajúcich opatrení týkajúcich sa platieb zaúčtovaných na ťarchu alebo pripísaných v prospech ich účtov TARGET. Účastníci zabezpečia, aby boli informovaní o politike obnovenia údajov nimi vybratého poskytovateľa sieťových služieb predtým, ako s ním uzavrú zmluvný vzťah.

2. Účastníci splnomocnia [vložiť názov CB] na prijímanie informácií, ktoré sa ich týkajú, od finančných orgánov a orgánov dohľadu alebo od podnikateľských subjektov, tak vnútroštátnych, ako aj zahraničných, ak sú takéto informácie potrebné pre účasť účastníka v TARGET-[vložiť odkaz na CB/krajinu].

3. Ak účastníci konajú ako poskytovatelia platobných služieb platiteľa alebo príjemcu platby, musia spĺňať všetky požiadavky vyplývajúce z administratívnych alebo reštriktívnych opatrení, ktoré im boli uložené podľa článku 75 alebo 215 zmluvy, vrátane tých, ktoré sa týkajú oznámenia alebo získania súhlasu od príslušného orgánu v súvislosti so spracúvaním transakcií. Navyše: a) ak je [vložiť názov CB] poskytovateľom platobných služieb účastníka, ktorý je platiteľom: i) účastník urobí požadované oznámenie alebo získa súhlas v mene centrálnej banky, ktorá je primárne povinná urobiť oznámenie alebo získať súhlas, a poskytne [vložiť názov CB] dôkazy o uskutočnení oznámenia alebo o získaní súhlasu; ii) účastník nezadá do TARGET príkaz na prevod peňažných prostriedkov na účet iného subjektu, než je účastník, skôr, než dostane potvrdenie od [vložiť názov CB], že poskytovateľ platobných služieb príjemcu platby urobil požadované oznámenie alebo získal súhlas, alebo bolo oznámenie urobené alebo súhlas získaný v jeho mene; b) ak je [vložiť názov CB] poskytovateľom platobných služieb účastníka, ktorý je príjemcom platby, účastník urobí vyžadované oznámenie alebo získa súhlas v mene centrálnej banky, ktorá je primárne povinná urobiť oznámenie alebo získať súhlas, a poskytne [vložiť názov CB] dôkazy o uskutočnení oznámenia alebo o získaní súhlasu.

Na účely tohto odseku majú pojmy „poskytovateľ platobných služieb“, „platiteľ“ a „príjemca platby“ význam, aký im pripisujú príslušné administratívne alebo reštriktívne opatrenia.

Článok 30

Oznámenia

1. Ak nie je v týchto podmienkach ustanovené inak, posielajú sa všetky oznámenia, ktoré sa požadujú alebo sú povolené podľa týchto podmienok, doporučenou poštou, [ak to prichádza do úvahy faxom] alebo na základe dvojstrannej dohody inými elektronickými prostriedkami alebo iným spôsobom v písomnej podobe. Oznámenia adresované [vložiť názov CB] sa posielajú vedúcemu [vložiť oddelenie platobných systémov alebo príslušný odbor CB] [vložiť názov CB], [vložiť príslušnú adresu CB] alebo na [vložiť BIC adresu CB] alebo na [ak to prichádza do úvahy, vložiť iné elektronické prostriedky, ktoré boli dvojstranne dohodnuté]. Oznámenia účastníkovi sa posielajú na adresu, [ak to prichádza do úvahy faxové číslo] alebo [vložiť príslušné informácie, ako boli dvojstranne dohodnuté iné elektronické prostriedky] alebo jeho BIC adresu, ktoré účastník môže podľa potreby oznamovať [vložiť názov CB].

2. Na preukázanie skutočnosti, že oznámenie bolo odoslané, stačí preukázať, že oznámenie bolo príslušnému adresátovi odoslané buď fyzicky, alebo elektronickými prostriedkami.

3. Všetky oznámenia sa posielajú v [vložiť príslušný štátny jazyk alebo „anglickom jazyku“].

4. Účastníci sú viazaní všetkými formulármi a dokumentmi [vložiť názov CB], ktoré vyplnili alebo podpísali, vrátane formulárov pre zber referenčných údajov, ale aj inými formulármi, ako je uvedené v článku 5 ods. 2 písm. a), ako aj informáciami poskytnutými podľa článku 11 ods. 5, ktoré boli predložené v súlade s odsekmi 1 a 2 a ktoré [vložiť názov CB] odôvodnene považuje za prijaté od účastníkov, ich zamestnancov alebo zástupcov.

Článok 31

Zmluvný vzťah s poskytovateľom sieťových služieb

1. S cieľom posielať alebo prijímať pokyny a správy z TARGET účastníci: a) uzavrú zmluvu s poskytovateľom sieťových služieb podľa koncesnej zmluvy uzavretej s týmto poskytovateľom sieťových služieb s cieľom vytvoriť technické pripojenie k TARGET- [vložiť odkaz na CB/krajinu]; alebo b) sa pripoja prostredníctvom iného subjektu, ktorý uzavrel zmluvu s poskytovateľom sieťových služieb podľa koncesnej zmluvy uzavretej s týmto poskytovateľom sieťových služieb.

2. Právny vzťah medzi účastníkom a poskytovateľom sieťových služieb sa riadi výlučne podmienkami zmluvy uzatvorenej medzi nimi.

3. Služby, ktoré má poskytovať poskytovateľ sieťových služieb, nie sú súčasťou služieb, ktoré poskytuje [vložiť názov CB] v súvislosti s TARGET.

4. [vložiť názov CB] nie je zodpovedná za konania, omyly alebo opomenutia poskytovateľa sieťových služieb (vrátane jeho riaditeľov, zamestnancov a subdodávateľov) ani za konania, omyly alebo opomenutia tretích osôb vybratých účastníkmi na získanie prístupu k sieti poskytovateľa sieťových služieb.

Článok 32

Postup pri zmenách podmienok

[Vložiť názov CB] môže kedykoľvek jednostranne zmeniť tieto podmienky vrátane dodatkov. Zmeny týchto podmienok vrátane dodatkov sa oznámia prostredníctvom [vložiť príslušné oznamovacie prostriedky]. Zmeny a doplnenia sa považujú za prijaté okrem prípadov, keď účastník proti tomu výslovne namieta, do 14 dní odo dňa, keď bol o takýchto zmenách a doplneniach informovaný. V prípade, že má účastník námietky voči zmene a doplneniu, [vložiť názov CB] je oprávnená bezodkladne ukončiť účasť účastníka v TARGET-[vložiť odkaz na CB/krajinu] a uzavrieť všetky jeho účty TARGET.

Článok 33

Práva tretích osôb

1. Všetky práva, oprávnené záujmy, povinnosti, zodpovednosť alebo nároky vyplývajúce z týchto podmienok alebo týkajúce sa týchto podmienok nemôžu účastníci v prospech tretích osôb previesť, zriadiť záložné právo alebo postúpiť bez písomného súhlasu [vložiť názov CB].

2. Tieto podmienky nevytvárajú žiadne práva v prospech akéhokoľvek iného subjektu ani povinnosti vo vzťahu k akémukoľvek inému subjektu okrem [vložiť názov CB] a účastníkov v TARGET-[vložiť odkaz na CB/krajinu].

Článok 34

Rozhodné právo, jurisdikcia a miesto plnenia

1. Dvojstranný vzťah medzi [vložiť názov CB] a účastníkmi v TARGET-[vložiť odkaz na CB/krajinu] sa spravuje [vložiť prídavné meno odvodené od názvu príslušnej krajiny] právom.

2. Bez toho, aby boli dotknutá právomoc Súdneho dvora Európskej únie, patria všetky spory vyplývajúce zo záležitostí, ktoré súvisia so vzťahom uvedeným v odseku 1, do výlučnej právomoci príslušných súdov v [vložiť miesto, kde je sídlo CB].

3. Miestom plnenia, ktoré sa týka právneho vzťahu medzi [vložiť odkaz na CB] a účastníkmi, je [vložiť miesto, kde je sídlo CB].

Článok 35

Oddeliteľnosť

Ak je niektoré z ustanovení týchto podmienok neplatné alebo sa stane neplatným, nemá to vplyv na platnosť všetkých ostatných ustanovení týchto podmienok.

Článok 36

Nadobudnutie účinnosti a záväznosť

1. Tieto podmienky nadobúdajú účinnosť [vložiť príslušný dátum].

2. [Vložiť ak je to podľa príslušných vnútroštátnych predpisov prichádza do úvahy: Žiadosťou o účasť v TARGET-[vložiť odkaz na CB/krajinu] žiadajúci účastníci automaticky súhlasia, aby tieto podmienky upravovali vzťahy medzi nimi a vzťahy medzi nimi a [vložiť názov CB].]

ČASŤ II

Osobitné podmienky pre hlavné peňažné účty (MCA účty)

Článok 1

Otvorenie a vedenie MCA účtu

1. [Vložiť názov CB] otvorí a vedie aspoň jeden MCA účet pre každého účastníka s výnimkou prípadov, keď je účastníkom pridružený systém, ktorý používa len postupy vyrovnania RTGS alebo TIPS AS, pričom v takom prípade je použitie MCA účtu pridruženým systémom dobrovoľné.

2. Na účely vyrovnania operácií menovej politiky, ako je uvedené v [vložiť odkaz na všeobecnú dokumentáciu], a vyrovnania úrokov z takýchto operácií účastník určí primárny MCA účet vedený v [vložiť názov CB].

3. Primárne MCA účty určené v súlade s odsekom 2 sa používajú aj na tieto účely: a) úročenie podľa časti I článku 12, pokiaľ účastník neurčil na tento účel iného účastníka v TARGET-[vložiť odkaz na CB/krajinu]; b) prípadné poskytnutie vnútrodenného úveru.

4. Záporný zostatok na primárnom MCA účte nesmie byť nižší ako úverová linka (ak bola poskytnutá). Na MCA účte, ktorý nie je primárnym MCA účtom, nemôže byť debetný zostatok.

Článok 2

Spoločné spravovanie MCA účtu

1. Na žiadosť majiteľa MCA účtu [vložiť názov CB] umožní, aby bol MCA účet tohto majiteľa spoločne spravovaný s jedným z týchto subjektov: a) s iným majiteľom MCA účtu v TARGET-[vložiť odkaz na CB/krajinu]; b) s majiteľom MCA účtu v inom systéme, ktorý je súčasťou TARGET; c) [v prípade potreby [vložiť názov CB]]

Ak je majiteľ MCA účtu majiteľom viac ako jedného MCA účtu, každý MCA účet, ktorého je majiteľom, môže byť spoločne spravovaný s iným spolusprávcom.

Spolusprávca má vo vzťahu k MCA účtu, ktorý spoločne spravuje, rovnaké práva a výsady ako vo vzťahu k svojmu vlastnému MCA účtu.

2. Majiteľ MCA účtu poskytne [vložiť názov CB] dôkaz o súhlase spolusprávcu konať v tomto postavení. [platí v prípade, ak sa postupuje podľa odseku 1 písm. c): takýto dôkaz sa nevyžaduje, ak je spolusprávcom [vložiť názov CB.]

3. Majiteľ MCA účtu, ktorý koná ako spolusprávca, je povinný splniť povinnosti majiteľa MCA účtu vo vzťahu k spoločne spravovanému MCA účtu podľa časti I článku 5 ods. 1 písm. a), podľa časti I článku 10 ods. 4 a podľa časti I článku 31 ods. 1.

4. Majiteľ spoločne spravovaného MCA účtu je vo vzťahu k spoločne spravovanému MCA účtu povinný splniť povinnosti účastníka podľa časti I a časti II. V prípade, že majiteľ MCA účtu nemá priame technické spojenie s TARGET, časť I článok 5 ods. 1 písm. a), časť I článok 10 ods. 4 a časť I článok 31 ods. 1 sa neuplatňujú.

5. Časť I článok 7 sa uplatňuje na majiteľa MCA účtu, ktorý určí subjekt, ktorý má konať ako spolusprávca MCA účtu majiteľa MCA účtu podľa tohto článku.

6. Majiteľ MCA účtu [bezodkladne] oznámi [vložiť názov CB], ak spolusprávca prestane konať ako spolusprávca alebo sa ukončí dohoda o spoločnom spravovaní medzi majiteľom MCA účtu a spolusprávcom.

Článok 3

Skupina na prevod likvidity medzi MCA účtami

1. Na žiadosť majiteľa MCA účtu [vložiť názov CB] vytvorí skupinu na prevod likvidity medzi MCA účtami na účely umožnenia spracovania príkazov na prevod likvidity medzi MCA účtami.

2. Na žiadosť majiteľa MCA účtu [vložiť názov CB] pridá jeden z MCA účtov majiteľa MCA účtu k existujúcej skupine na prevod likvidity medzi MCA účtami vytvorenej v TARGET-[vložiť odkaz na CB/krajinu] alebo inom systéme, ktorý je súčasťou TARGET, alebo z nej takýto účet odstráni. Majiteľ MCA účtu informuje všetkých ostatných majiteľov MCA účtov v uvedenej skupine na prevod likvidity medzi MCA účtami pred podaním takejto žiadosti.

Článok 4

Transakcie spracovávané na MCA účte

1. Na MCA účte v TARGET-[vložiť odkaz na CB/krajinu] sa spracúvajú tieto transakcie: a) operácie centrálnej banky; b) príkazy na prevod likvidity na účty pre jednodňové sterilizačné operácie otvorené [vložiť názov CB] v mene účastníka, ako aj príkazy na prevod likvidity z takýchto účtov; c) príkazy na prevod likvidity na iný MCA účet v rámci tej istej skupiny na prevod likvidity medzi MCA účtami; d) príkazy na prevod likvidity na T2S DCA, TIPS DCA alebo RTGS DCA účet alebo podúčet.

2. Na MCA účte v TARGET-[vložiť odkaz na CB/krajinu] sa môžu spracúvať tieto transakcie: a) [v prípade potreby vložiť [príkazy na prevod peňažných prostriedkov vyplývajúce z vkladov a výberov.]]

Článok 5

Príkazy na prevod likvidity

1. Majiteľ MCA účtu môže zadávať nasledujúce príkazy na prevod likvidity: a) príkaz na okamžitý prevod likvidity, ktorý je pokynom na okamžité vykonanie; b) trvalý príkaz na prevod likvidity, ktorý je pokynom na opakované vykonanie prevodu stanovenej sumy v prípade výskytu vopred stanovenej udalosti každý pracovný deň;

Článok 6

Príkazy na prevod likvidity podľa pravidiel

1. Majiteľ MCA účtu môže stanoviť spodnú a hornú hranicu výšky peňažných prostriedkov pre svoj MCA účet.

2. Stanovením maximálnej výšky a voľbou príkazu na prevod likvidity podľa pravidiel, ak sa po vyrovnaní platobného príkazu poruší maximálna výška, majiteľ MCA účtu dá [vložiť názov CB] pokyn na vykonanie príkazu na prevod likvidity podľa pravidiel, ktorá sa pripíše v prospech RTGS DCA účtu alebo iného MCA účtu v rámci tej istej skupiny na prevod likvidity medzi MCA účtami určeného týmto majiteľom MCA účtu. RTGS DCA alebo MCA účet, v prospech ktorého bola pripísaná dotknutá suma, môže byť v TARGET-[vložiť odkaz na CB/krajinu] alebo v inom systéme, ktorý je súčasťou TARGET.

3. Stanovením minimálnej výšky a voľbou príkazu na prevod likvidity podľa pravidiel, ak sa po vyrovnaní platobného príkazu poruší minimálna výška, je zadaný pokyn na vykonanie príkazu na prevod likvidity podľa pravidiel, ktorým sa dotknutá suma zaúčtuje na ťarchu RTGS DCA účtu alebo iného MCA účtu určeného týmto majiteľom MCA účtu v rámci tej istej skupiny na prevod likvidity medzi MCA účtami. RTGS DCA alebo MCA účet, na ťarchu ktorého bola zaúčtovaná dotknutá suma, môže byť v TARGET-[vložiť odkaz na CB/krajinu] alebo v inom systéme, ktorý je súčasťou TARGET. Majiteľ RTGS DCA alebo MCA účtu, na ťarchu ktorého sa má zaúčtovať dotknutá suma, musí povoliť zaúčtovanie na ťarchu svojho účtu týmto spôsobom.

4. Majiteľ MCA účtu môže povoliť zaúčtovanie na ťarchu svojho MCA účtu v prípade porušenia minimálnej výšky na jednom alebo viacerých určených RTGS DCA alebo MCA účtoch v rámci tej istej skupiny na prevod likvidity v TARGET-[vložiť odkaz na CB/krajinu] alebo v inom systéme, ktorý je súčasťou TARGET. Tým, že majiteľ MCA účtu povolí zaúčtovanie na ťarchu svojho účtu, dá [vložiť názov CB] pokyn na vykonanie príkazu na prevod likvidity podľa pravidiel, ktorá sa pripíše v prospech RTGS DCA alebo MCA účtu vždy, keď sa poruší minimálna výška.

5. Majiteľ MCA účtu môže povoliť zaúčtovanie na ťarchu jeho MCA účtu v prípade, že na RTGS DCA účte určenom na účely automatizovaných príkazov na prevod likvidity podľa časti III článku 1 ods. 5 a 6 nie je dostatočná likvidita na vyrovnanie naliehavých platobných príkazov, prevodných príkazov pridružených systémov alebo platobných príkazov s vysokou prioritou. Tým, že majiteľ MCA účtu povolí zaúčtovanie na ťarchu svojho účtu, dá [vložiť názov CB] pokyn na vykonanie príkazu na prevod likvidity podľa pravidiel, ktorá sa pripíše v prospech jeho RTGS DCA účtu.

Článok 7

Spracúvanie príkazov na prevod peňažných prostriedkov

1. Príkazy na prevod peňažných prostriedkov sa vyrovnajú okamžite za predpokladu, že na MCA účte platiteľa je dostupná likvidita,

2. V prípade, že na MCA účte nie sú dostatočné peňažné prostriedky na uskutočnenie vyrovnania, uplatňujú sa príslušné pravidlá stanovené v písmenách a) až e) [v závislosti od druhu príkazu na prevod peňažných prostriedkov: a) platobný príkaz na MCA účte: príkaz sa odmietne, ak ho iniciovala [vložiť názov CB] a viedol by k zmene vnútrodennej úverovej linky účastníka a k zodpovedajúcemu zaúčt